Επιχειρησιακή Έρευνα - 1\nΚαινοτομίες\t- Επιχειρησιακή Έρευνα\nΠέμπτη, 12 Μάρτιος 2015 15:20\nΕπιχειρησιακή έρευνα (που αναφέρεται επίσης ως επιστήμη αποφάσεων, ή την επιστήμη της διαχείρισης) είναι μια διεπιστημονική μαθηματική επιστήμη που επικεντρώνεται στην αποτελεσματική χρήση της τεχνολογίας από τις οργανώσεις. Βέβαια ο όρος «Επιχειρησιακή» (Operations) έχει την έννοια της διαδικασίας ή λειτουργίας και όχι της εταιρίας ή επιχείρισης. Αντίθετα, πολλοί άλλοι κλάδοι της Τεχνολογίας και της Μηχανικής, έχουν ως εστίαση την ανάπτυξη αυτής της επιστήμης για την παραγωγή μοντέλων λύσεων.\nΗ δυνατότητα ευχερούς αξιοποίησης των μεθόδων της Επιχειρησιακής Έρευνας αποτελεί ένα άκρως σημαντικό βοήθημα για την αναβάθμιση της ποσότητας και της ποιότητας πραγματοποίησης καινοτομιών.\nΟι περισσότερες από αυτές τις μεθόδους κάνουν χρήση ορισμένων, κυρίως, εύκολων (γραμμικών) μαθηματικών.\nΣτο σημείο αυτό θα ήθελα να αναφερθώ σε ένα απόλυτα εσφαλμένο στερεότυπο σχετικά με τα μαθηματικά.\nΤο εσφαλμένο στερεότυπο ισχυρίζεται ότι, δήθεν, “πολλοί άνθρωποι, δεν τα 'παίρνουν' τα μαθηματικά”. Αυτό, κατά τη γνώμη μου, είναι εσφαλμένο. Πάρα πολύ εσφαλμένο.\nΜε ένα πρόχειρο υπολογισμό, οι άνθρωποι και μάλιστα σε ένα ποσοστό περίπου 98%, τα μαθηματικά τα “παίρνουν” και μάλιστα πάρα πολύ. Γιατί; Γιατί η ενασχόληση με τα μαθηματικά αποτελεί μια ιδιαίτερα ευχάριστη και ιδιαίτερα ψυχαγωγική απασχόληση.\nΚυριολεκτώντας και δίχως υπερβολή, όσον αφορά το πρόσωπό μου, η ευχαρίστηση και η απόλαυση που αποκομίζω ασχολούμενος με τα μαθηματικά συγκρίνεται με την απόλαυση των παρακάτω:\nΚαλοκαιρινό δείπνο με φρέσκα ψάρια, σκορδαλιά και “καλή συντροφιά” σε παραθαλάσσιο ταβερνάκι, σε νησί του Αιγαίου.\nΘαλάσσιο λουτρό στην παραλία Μυρωδάτου, στη Θράκη.\nΟδήγηση γρήγορου αυτοκινήτου σε βορειοευρωπαϊκό αυτοκινητόδρομο.\nΜελέτη βιβλίων σε πανεπιστημιακή βιβλιοθήκη.\nΜελέτη ηλεκτρονικών κυκλωμάτων χρησιμοποιώντας έναν καλό παλμογράφο.\nΕξάσκηση στη χρήση ηλεκτρικής κιθάρας.\nΠερίπατος σε όμορφο φυσικό περιβάλλον.\nΔημιουργική συζήτηση με καλούς φίλους.\nΠρωινός καφές φραπέ, με γάλα, σε κάποιο όμορφο φυσικό περιβάλλον.\nΕξάσκηση στο χειρισμό τηλεκατευθυνόμενου ελικοπτέρου.\nΗ ενασχόληση με τα μαθηματικά, είναι, πραγματικά, μια απόλαυση. Και όσοι πιστεύουν ότι αυτό δεν ισχύει, ίσως είναι αρνητικά επηρεασμένοι, είτε από το γεγονός ότι η αρχική φάση της πρώτης εξοικείωσης με τα μαθηματικά ενέχει κάποιο μόχθο, είτε από το εσφαλμένο σχετικό στερεότυπο.\nΠανεπιστήμιο Αθηνών, Τμήμα Μαθηματικών\nΤο μάθημα αποτελεί μια εισαγωγή στις βασικές έννοιες του μαθηματικού προγραμματισμού σε ντετερμινιστικό περιβάλλον και ειδικότερα στο γραμμικό και δυναμικό προγραμματισμό. Με την επιτυχή ολοκλήρωση του μαθήματος ο φοιτητής ή η φοιτήτρια θα, 1) μπορεί να αναπτύσσει μοντέλα γραμμικού προγραμματισμού για μια μεγάλη κατηγορία προβλημάτων λήψης αποφάσεων, 2) έχει κατανοήσει τις βασικές γεωμετρικές ιδιότητες των προβλημάτων γραμμικού προγραμματισμού (π.γ.π.) και την αντιστοιχία τους με τις αλγεβρικές, 3) γνωρίζει τη μέθοδο Simplex για την επίλυση π.γ.π., 4) έχει εξοικειωθεί με τις βασικές έννοιες της δυϊκότητας στο γραμμικό προγραμματισμό, 5) έχει κατανοήσει την εφαρμογή του γραμμικού προγραμματισμού σε προβλήματα ροής δικτύων και ειδικότερα στο πρόβλημα μεταφοράς και τον εξειδικευμένο αλγόριθμο επίλυσής του, 6) έχει εξοικειωθεί με τις βασικές έννοιες του ντετερμινιστικού δυναμικού προγραμματισμού\nΕπιχειρησιακή Έρευνα: Αντικείμενο, Σκοπός, Ιστορία, Εφαρμογές. Βασικές Αρχές Μαθηματικής Μοντελοποίησης. Το μοντέλο του μαθηματικού προγραμματισμού. Μεταβλητές Απόφασης. Αντικειμενική Συνάρτηση. Περιορισμοί. Παραδείγματα\nΤο υπόδειγμα του Γραμμικού Προγραμματισμού. Γενική Μορφή - Πινακομορφή. Παραδείγματα\nΓεωμετρική Επίλυση Προβλημάτων Γραμμικού Προγραμματισμού. Σχεδιασμός Εφικτής Περιοχής. Γραμμές Σταθερού Κέρδους. Βέλτιστες λύσεις σε κορυφές\nΓεωμετρική Επίλυση Προβλημάτων Γραμμικού Προγραμματισμού. Παραδείγματα. Ειδικές Περιπτώσεις. Ανέφικτο πρόβλημα. Μη φραγμένο πρόβλημα. Πολλαπλές βέλτιστες λύσεις. Πλεοναστικοί περιορισμοί\nΚανονική Μορφή Προβλήματος Γραμμικού Προγραμματισμού. Κανόνες Μετασχηματισμού σε Κανονική Μορφή - Περιθώριες Μεταβλητές. Παραδείγματα\nΙκανές συνθήκες για ύπαρξη λύσης ΠΓΠ. Γεωμετρικές Ιδιότητες Λύσεων ΠΓΠ. Κυρτοί Συνδυασμοί. Κυρτά Σύνολα\nΙδιότητες Λύσεων ΠΓΠ. Ακρότατα Κυρτού Συνόλου. Κυρτά Πολύεδρα - Κορυφές. Υπερεπίπεδα - Ημίχωροι. Θεώρημα : Βέλτιστη λύση φραγμένου πγπ σε κορυφές της εφικτής περιοχής\nΑλγεβρικός Προσδιορισμός Κορυφών Εφικτής Περιοχής. Βασικές Λύσεις. Βασικές Εφικτές Λύσεις. Γεωμετρική Ερμηνεία\nΑντιστοιχία Βασικών Εφικτών Λύσεων και Κορυφών της Εφικτής Περιοχής. Αποδείξεις. Παραδείγματα\nΕισαγωγή στη μέθοδο Simplex. Κριτήριο Βελτιστότητας. Βελτίωση Βασικής Εφικτής Λύσης\nΜέθοδος Simplex. Πινακική Μορφή. Υπολογισμοί με Ταμπλό\nΜέθοδος Simplex. Αρχική Βασική Εφικτή Λύση. Μέθοδος Τεχνητών Μεταβλητών\nΜέθοδος Simplex. Πολλαπλές Βέλτιστες Λύσεις. Ημικανονική Μορφή. Ορισμός Δυϊκού Προβλήματος\nΑσθενές και Ισχυρό Θεώρημα Δυϊκότητας\nΘεώρημα Συμπληρωματικότητας. Αντιστοιχία Λύσεων Πρωτεύοντος – Δυϊκού\nΠρόβλημα Μεταφοράς. Ορισμός. Ισορροπημένα και Μη Ισορροπημένα Προβλήματα. Υπόδειγμα Γραμμικού Προγραμματισμού. Ύπαρξη Λύσης\nΠρόβλημα Μεταφοράς. Εύρεση Αρχικής Βασικής Εφικτής Λύσης. Αλγόριθμος Δυναμικών\nΠρόβλημα Μεταφοράς. Αλγόριθμος Δυναμικών. Πολλαπλές Βέλτιστες Λύσεις\nΕισαγωγή στο Δυναμικό Προγραμματισμό. Πρόβλημα Ελάχιστης Διαδρομής\nΔυναμικός Προγραμματισμός. Πρόβλημα Πεπερασμένου Ορίζοντα. Μοντελοποίηση. Εξισώσεις Βελτιστότητας. Αλγόριθμος Αναδρομής προς τα πίσω\nΕπαναληπτικές Ασκήσεις. Γραμμικός Προγραμματισμός\nΕφαρμογές Δυναμικού Προγραμματισμού. Αντικατάσταση και Συντήρηση Μηχανήματος\nΕφαρμογές Δυναμικού Προγραμματισμού. Διαχείριση Αποθεμάτων\nΕπαναληπτικές Ασκήσεις. Γραμμικός Προγραμματισμός. Αλγόριθμος Μεταφοράς\nΕφαρμογές Δυναμικού Προγραμματισμού. Κατανομή Πόρων\nΗ επιχειρησιακή έρευνα αποτελεί εκείνο των κλάδο των εφαρμοσμένων μαθηματικών από τον οποίο αποκομίζω την μεγαλύτερη προσωπική απόλαυση. Και είναι, “αμέτρητες” οι ώρες που έχω περάσει, δημιουργικά και ευχάριστα, επιλύοντας προβλήματα επιχειρησιακής έρευνας.\nΥπάρχει και κάτι άλλο, επίσης, απολαυστικό: Το Mathematica! [wiki]\nTo Mathematica είναι ένα πρόγραμμα ηλεκτρονικού υπολογιστή το οποίο πραγματοποιεί αυτόματα, τόσο συμβολικούς, όσο και αριθμητικούς, μαθηματικούς υπολογισμούς και επίσης, αναπτύσσει μαθηματικά υποδείγματα. Αυτό το πρόγραμμα χρησιμοποιείται σε πολλούς επιστημονικούς, μηχανολογικούς και μαθηματικούς κλάδους.\nΤο ενδιαφέρον βρίσκεται στην πραγματοποίηση συμβολικών μαθηματικών υπολογισμών. Δηλαδή, έστω ότι θέλουμε να υπολογίσουμε τις ρίζες της εξίσωσης ax2+bx+c=0 (τριώνυμο). Αντί να υπολογίσουμε αυτές τις δύο ρίζες ((-b+((b2-4ac)-2))/(2a)) και ((-b-((b2-4ac)-2))/(2a)) “στο χέρι”, δηλαδή, με πολλούς διαδοχικούς μαθηματικούς μετασχηματισμούς της δοθείσας εξίσωσης, καταχωρούμε την εξίσωση στο Mathematica και αυτό, υπολογίζει αυτόματα τις δύο ρίζες της.\nΤο Mathematica όχι μόνο επιλύει αυτόματα, σχεδόν, το σύνολο των σήμερα γνωστών στοιχειωδών συμβολικών μαθηματικών προβλημάτων, αλλά, επιλύει αυτόματα “φρικαλέας” πολυπλοκότητας συμβολικά μαθηματικά προβλήματα.\nΗ χρήση του Mathematica αποτελεί μια σκέτη απόλαυση! Θα μπορούσα να μιλάω ώρες για τις πρακτικές εφαρμογές αυτού του λογισμικού.\nΕν κατακλείδι, η εξοικείωση με την Επιχειρησιακή Έρευνα, υποβοηθάει την πραγματοποίηση καινοτομιών (με ό,τι αυτή συνεπάγεται) και είναι μια ευχάριστη απασχόληση.\nΣημείωση: οι φωτογραφίες βρέθηκαν εδώ και εδώ.\nΤελευταία Ενημέρωση στις Σάββατο, 14 Μάρτιος 2015 21:57


Finnlines - Εταιρείες και πλοιοκτήτες - Shipfriends\nJune 8, 2017 in Εταιρείες και πλοιοκτήτες\nΜε κατάπληξη ανακάλυψα πως δεν έχουμε στο φόρουμ ακόμα ένα ξεχωριστό θέμα για τη Finnlines, αν και λόγω Γκριμάλντι, την αναφέρουμε συχνά-πυκνά. Ακολουθώντας λοιπόν τα μεγάλα χνάρια του ειδήμονα των ρο-ρο και δρομολογίων Νίκου του Έλληνα, θα προσπαθήσω να καταγράψω την τρέχουσα δρομολογιακή κατάσταση της Finnlines καθώς και να αναφέρω ένα δυο πραγματάκια που ίσως ενδιαφέρουν τον έναν ή άλλον.\nΤο 1969 ξεκίνησε ένα νέο κεφάλαιο για την εταιρεία, αλλά όπως αποδείχθηκε και για τη μοντέρνα ναυτιλία. Παραδόθηκε το Finncarrier, που μπορεί να θεωρηθεί ο προπομπός όλων των σημερινών Ro-Ro. Το 1977, η Finnlines πρωτοπόρησε για άλλη μια φορά με την είσοδο σε υπηρεσία του Finnjet, του γρηγορότερου για πολλά χρόνια ΕΓ/ΟΓ πλοίου. Το 1994 παραδόθηκε το πρώτο πλοίο από μια γνωστή και σε εμάς σειρά τεσσάρων Ro-Pax, το Finnhansa (νυν Euroferry Egnazia). Το 1995 η Finnlines ήταν μία από τις πρώτες ναυτιλιακές εταιρείες που εγκαινίασε τακτικά δρομολόγια Ro-Ro με τη Ρωσία.\nΤο 2006 παραδόθηκε στην εταιρεία το πρώτο από τα πέντε αδερφά Ro-Pax της κλάσης „Star“. Πρόκειται για πολύ εντυπωσιακά πλοία, ένα από τα οποία είχαμε την τύχη να γνωρίσουμε από κοντά στην Αδριατική (Europalink). Από το προηγούμενο έτος, ο Ιταλικός όμιλος Grimaldi άρχισε να ενδιαφέρεται για τη Finnlines και να αγοράζει μετοχές. Από το 2007, κατέχοντας πλέον πάνω από 50 % των μετοχών, η διοίκηση της Finnlines περνά πλέον σε ιταλικά χέρια. Αποφασίζεται η ανανέωση του στόλου με τη ναυπήγηση 6 επιπλέων Ro-Ro (αναβαθμισμένη κλάση „Breeze“). Με το ξεκίνημα της οικονομικής κρίσης το 2008, η Finnlines βρίσκεται σε δύσκολη θέση. Τα κύρια προβλήματά της ήταν η ανάγκη ανανέωσης του γηραιού στόλου των Ro-Ro της, η ανάγκη λήψης απόφασης σχετικά με το μέλλον των επιβατηγών γραμμών της και η δυσαρέσκεια στους κόλπους της για αποφάσεις του μητρικού ιταλικού ομίλου, όπως π.χ. η απόφαση για αντικατάσταση μέρους των φινλανδικών πληρωμάτων με πληρώματα από τις βαλτικές χώρες, για λόγους οικονομίας. Τελικά, όλα αυτά τα προβλήματα ξεπεράστηκαν. Από οικονομικής άποψης, η εταιρεία ανάκαμψε για τα καλά το 2014 με την υπογραφή μακρόπνοων μεταφορικών συμβολαίων με τη βιομηχανία χαρτιού και την αυτοκινητοβιομηχανία. Τα ενδοεταιρικά προβλήματα ξεπεράστηκαν με την ενδυνάμωση του φινλανδικού κέντρου αποφάσεως και τη διατήρηση των φινλανδικών πληρωμάτων. Η Finnlines επενδύει σε καινοτόμες τεχνολογίες προστασίας του περιβάλλοντος, αξιοποιώντας διαθέσιμα ευρωπαϊκά κονδύλια. Χάρη σε αυτά, ολοκληρώθηκε γρήγορα η πλήρης ανανέωση του στόλου, έτσι ώστε σήμερα, η Finnlines να κατέχει έναν από τους πιο μοντέρνους στόλους στην Ευρώπη. Από το 2016, ο όμιλος Grimaldi κατέχει πλέον το 100 % της Finnlines.\nΟ στόλος της Finnlines αποτελείται σήμερα από 21 πλοία, 9 Ro-Pax και 12 Ro-Ro.\nFinnbreeze 2011 Κίνα --- pax 3.291 lm 1A\nFinnsea 2011 Κίνα --- pax 3.291 lm 1A\nFinnsky 2012 Κίνα --- pax 3.291 lm 1A\nFinntide 2012 Κίνα --- pax 3.291 lm 1A\nFinnwave 2012 Κίνα --- pax 3.291 lm 1A\nFinnclipper 1999 Ισπανία 440 pax 3.079 lm 1A\nFinneagle 1999 Ισπανία 440 pax 2.459 lm 1A\nFinnfellow 2000 Ισπανία 440 pax 2.918 lm 1A\nFinnpartner 1995 Πολωνία 270 pax 3.050 lm 1A Super\nFinntrader 1995 Πολωνία 270 pax 3.050 lm 1A Super\nFinnpulp 2002 Κίνα --- pax 3.259 lm 1A\nFinnlady 2007 Ιταλία 554 pax 4.215 lm 1A Super\nFinnmaid 2006 Ιταλία 554 pax 4.215 lm 1A Super\nFinnstar 2006 Ιταλία 554 pax 4.215 lm 1A Super\nNordlink 2007 Ιταλία 554 pax 4.216 lm 1A Super\nFinncarrier 1998 Νορβηγία --- pax 1.775 lm 1A Super\nFinnmerchant 2003 Γερμανία --- pax 2.606 lm 1A\nΤα δρομολόγια της Finnlines είναι αρκετά περίπλοκα. Δεν είμαι σίγουρος πως η παρακάτω αναφορά δεν περιέχει λάθη, πάντως σε τελικές γραμμές η Finnlines εξυπηρετεί τα ακόλουθα δρομολόγια. Προσέξτε παρακαλώ, πως ανάλογα την εκάστοτε εβδομάδα, μερικά από τα δρομολόγια αυτά δεν εξυπηρετούνται σε όλο τους το εύρος.\nFinnclipper / Finnfellow\nΑξιοσημείωτο στη γραμμή είναι, πως το φαγητό συμπεριλαμβάνεται στην τιμή του εισιτηρίου. Παλαιότερα η Finnlines το εφάρμοζε αυτό σε όλες τις γραμμές της. Με την εξαγορά από τον όμιλο Grimaldi, αυτό σταμάτησε υπό διαμαρτυρίες, αλλά ξαναεφαρμόστηκε στη συγκεκριμένη γραμμή εδώ και λίγο καιρό. Αυτό σε συνδυασμό με τις σχετικά χαμηλές τιμές και την όλη ατμόσφαιρα ταξιδιού, έχει οδηγήσει σε μεγάλη αύξηση των μεριδίων της, στις γραμμές Σουηδίας-Φινλανδίας. Οι επιβάτες είναι κυρίως οικογένειες που δε θέλουν να ζήσουν το στρες και τη φασαρία στα δρομολόγια των ανταγωνιστών στις γραμμές Stockholm-Turku/Helsinki.\nΥπήρξαν σχετικά σφοδρές αντιδράσεις για την απόφαση καθόδου του Finneagle στη Μεσόγειο από το μητρικό όμιλο. Δύο πλοία δε φτάνουν για τη γραμμή και αναζητείται τώρα τρίτο πλοίο.\nFinnpartner / Finntrader / Nordlink\n3 καθημερινές αναχωρήσεις (10:00, 16:00, 22:00). Διάρκεια ταξιδιού 9 ώρες.\nFinnlady / Finnmaid / Finnstar\n1 καθημερινή αναχώρηση (03:00). Διάρκεια ταξιδιού 30 ώρες.\nΗ κλασική γραμμή της Finnlines. Τρία υπέροχα, καλοτάξιδα πλοία που αναβαθμίστηκαν πρόσφατα, ευγενικά πληρώματα και καταπληκτικό φαγητό. Η γραμμή καλοκαίρι-χειμώνα βρίσκεται στα όρια των δυνατοτήτων της, παρά τα σχεδόν 4.500 γραμμικά μέτρα των πλοίων.\nFinncarrier / Finnsun / Finnwave\nFinnbreeze / Finnsea / Finnsky / Finnsun / Finnwave\nLübeck-Ust Luga-St. Petersburg-Kotka\nFinnmill / Finnpulp\nFinnhawk / Finnmerchant\nFinnmill / Finnpulp / Finntide\nΜερικές γενικές παρατηρήσεις ακόμα:\nΌπως βλέπεται πιο πάνω, δεν έχουν όλα τα πλοία την υψηλότερη κλάση πάγου. Η κυρίως διαφορά μεταξύ της 1Α Super και της 1A είναι, πως η δεύτερη υποχρεώνει υπό ορισμένες συνθήκες στα πλοία να ζητούν τη συνδρομή παγοθραυστικού. Αυτό οδηγεί αναπόφευκτα σε καθυστερήσεις το χειμώνα. Ήταν και αυτός ένας λόγος διαφωνίας μεταξύ φινλανδικού μάνατζμεντ και Γκριμάλντι κατά την παραγγελία των 6 Ro-Ro της κλάσης „Breeze“.\nΗ ακρίβεια στις αφιξοαναχωρήσεις είναι υποδειγματική καθώς και η όλη οργάνωση της επιβίβασης/αποβίβασης. Τα δρομολόγια τηρούνται κυριολεκτικά στο λεπτό, δεν υπάρχει αυτή η κοροϊδία με ώρα δήθεν „άφιξης“, ενώ στην πραγματικότητα βρίσκεσαι ακόμα έξω από το λιμάνι και επιβιβάζεται ο πιλότος, που έχει επικρατήσει στα μέρη μας. Όταν λέει 09:30 άφιξη, σημαίνει πως 09:30 θα ακουμπήσει ο καταπέλτης την προβλήτα, 09:45 έχουν αδειάσει τα φορτηγά, 09:50 τα Ι.Χ. Και όλα αυτά σε γεμάτο πλοίο!\nΣε γενικές γραμμές, χωρίς να έχω ταξιδέψει ακόμα με το Γκριμάλντι στην Τυρρηνική Θάλασσα, θα έλεγα πως εντός του ομίλου Grimaldi, η Finnlines στη γραμμή Φινλανδίας-Γερμανίας είναι η Ά κατηγορία, στη γραμμή Σουηδίας-Γερμανίας η ΄Β κατηγορία και οι Μινωικές η ... Έ κατηγορία με τάση προς τα κάτω ... Συστήνω ανεπιφύλακτα ένα ταξίδι με τη Finnlines στη Βαλτική Θάλασσα. Θα δείτε, πως και εντός του ομίλου Grimaldi, υπάρχει περιθώριο για ποιοτικά ταξίδια με υψηλού επιπέδου πλοία και πληρώματα που σε εκπλήσσουν θετικά.\nEdited June 8, 2017 by Ariadne\nΚανούργια γραμμή από την επόμενη εβδομάδα.\nOxelösund (Σουηδία) - Naantali (Φινλανδία) με το Finnmaster.\nΚαινούρια παραγγελιά για τη Finnlines 3 x 7,400 γραμμικά μέτρα, που μάλλον φαίνεται να είναι κομμάτι αυτής της παραγγελίας.\nΣύμφωνα με αυτό το δημοσίευμα, από την 1η Μαρτίου η Finnlines υποτίθεται ότι ξεκίνησε μια νέα γραμμή μεταξύ του Bilbao και του Rosyth. Στη σελίδα της Finnlines δεν βλέπω κάτι σχετικό με αυτή τη γραμμή και ποιο πλοίο άραγε θα δουλέψει εκεί??\nOn 31/1/2018 at 3:08 PM, Panagia Ekatontapiliani said:\nΤελικά η Finnlines θα ασκήσει την option για την επιμήκυνση άλλων δύο πλοίων της στο ναυπηγείο της Remontowa στο Gdansk. Τα δυο πλοία είναι το Finnbreeze και το Finnsea. Και οι εργασίες αναμένεται να γίνουν από το Σεπτέμβριο μέχρι το Δεκέμβριο του 2018.\nΑποτελέσματα Q1 2018 για τη Finnlines, πηγή η Trdewinds:\nThe company's net profit in the first three months rose 48.6% to EUR 16.5m ($19.58m), while revenue was 11.6% higher at EUR 134.9m.\nCEO Emanuele Grimaldi said: "The year has started extremely well."\nCargo volumes reached 187,000 units, from 165,000 in 2017.\nThe vessels also carried 40,000 cars, compared to 32,000 the year before, plus 304,000 tons of non-unitised freight, down from 310,000 tons last year.\nIn addition, 125,000 passengers were transported, up from 115,000 in 2017.\nLooking ahead, the owner said Finland's sea freight growth is expected to continue at a positive pace.\n"Therefore, we are confident that the year 2018 will be another successful year for Finnlines,” it added.\nΟ Φιλανδός πρεσβευτής στην Ιταλία κ. Janne Taalas δήλωσε ότι ο τίτλος είναι μια αναγνώριση των μακροπρόθεσμων προσπαθειών του κ. Emanuele Grimaldi στη Φινλανδία και στις Finnlines, η οποία είναι εξαιρετικά σημαντική για τις φινλανδικές εξαγωγές.\nΤο Finnfellow αντιμετώπισε χθες κάποιο τεχνικό πρόβλημαθ με αποτέλεσμα να επιστρέψει στο Naantali με το συνοδεία δύο ρυμουλκων.\nΗ Finnlines ανακοίνωσε πως σταματά την εβδομαδιαία σύνδεση ανάμεσα στο Κίελο και την Αγία Πετρούπολη, βοήθειά μας. Αυτό επηρρεάζει και την DFDS που είχε slots σε αυτό το service.\nΠτώση περίπου 33% είχε το κέδρος της Finnlines για το Q3 του 2020(Ιούλιο - Σεπτέμβριο δηλαδή), από τα 35 στα 22 εκατομμύρια ευρώ. Βλέπουν επίσης 50% πτώση στους επιβάτες γενικά από την αρχή του χρόνου, ενώ η πτώση αγγίζει το 70% ανάμεσα σε Σουηδία και Φινλανδία. Η εταιρεία βέβαια παρά το γεγονός πως ο τζίρος και το κέρδος έχουν πληγεί σοβαρά, συνεχίζει με δρομολόγια πρό κορωνοιού και δεν έχει παροπλίσει κανένα της πλοίο. Με άλλα λόγια όπως το μεταφράζω εγώ, έχει μεν πληγεί το κέρδος τους αρκετά αλλά όχι τόσο ώστε να πεί κανείς πως χάνουν λεφτά.\nΤα 3 υβριδκα Ro/Ro της Finn θα ανομαστουν Finneco I,II&III αντιστοιχα.Η κατασκευη και των 3 εχει ηδη ξεκινησει και θα παραδωθουν την περιοδο 2021-2022.\nΑποτελέσματα 2020 ανακοίνωσε η εταιρεία με πτώση προφανώς σε όλα τα επίπεδα λόγω της πανδημίας, τηρουμένων των αναλογιών το κέρδος των 69.7 εκατομμυρίων ευρώ, είναι μεγάλη επιτυχία.\nΈνα πλοίο της Finnlines που δεν έχουμε συναντήσει ακόμη στο Shipfriends, είναι και το Finnfellow (IMO 9145164), να το εδώ δεμένο στο Kapellskar της Σουηδίας, λιμάνι το οποίο συνδέει με το Langnas και το Naantali της Φινλανδίας. Ακόμη κι αν δεν το έχει δεί κανείς ποτέ ζωντανά, αυτή την πορτάδα την έχει συνδεδεμένη στο μυαλό του με τη Finnlines. Πλήν όμως είναι κομμάτι παραγγελίας 4 πλοίων της Stena στα ναυπηγεία του Puerto Real της Ισπανίας της κλάσης Seapacer, το συγκεκριμένο με αριθμό γιάρδας 80. Τα υπόλοιπα τρία είναι το σημερινό Rosalind Franklin, το Vizzanova και το Stena Germanica.\nΤα χαρακτηριστικά είναι 188 μέτρα μήκος, 450 επιβάτες και αντίστοιχα κρεβάτια, σχεδόν 3 χιλιάδες lane metres, 4 κύριες μηχανές Sulzer και φυσικά ice class. Μέσα σε αυτόν όλον τον όγκο, δεν το λές καθόλου άσχημο όπως το βλέπουμε κατά την αναχώρησή του.\nΣήμερα θα περάσουμε να δούμε και έναν συνοδοιπόρο του Finnfellow στη γραμμή Kapellskar - Langnas - Naantali, πρόκειται για το Finnswan (IMO 9336256). Η βασική φιλοσοφία του design με τα 4 πλοία του Puerto Real είναι η ίδια, πλήν όμως η σειρά του Finnswan έχει χτιστεί στην Ιταλία με συνεργασία της Fincantieri της Ancona αλλά και της Castellamare di Stabbia όπου και ολοκληρώθηκε σαν Nordlink. Εδώ έχουμε σχεδόν 219 μέτρα μήκος και 5 ντέκ φορτίου που του επιτρέπουν να μεταφέρει μέχρι 300 νταλίκες και 500 επιβάτες με αντίστοιχες κλίνες σε 201 καμπίνες. Οι 4 κύριες μηχανές του είναι Wartsila.\nΤο όνομα Nordlink παραπέμπει στη γραμμή Malmo - Travemunde που εξυπηρετεί η Finnlines με την εμπορική ονομασία Nordolink, γραμμή την οποία εξυπηρέτησε ως επί το πλείστον όσο αυτό λεγόταν έτσι. Πλήν όμως το Finnswan ή Φινλανδόκυκνος μάλλον ταιριάζει καλύτερα στην γραμμή Σουηδίας - Φινλανδίας που υπηρετεί τώρα. Σε μια τέτοια άφιξη στο Kapellskar το βλέπουμε στις οθόνες μας καθώς αυτό κάνει αριστερή στροφή για να δέσει με την πρύμη. Από το 2007 που χτίστηκε, δεν έχει βγάλει από πάνω του τα σινιάλα της Finnlines.\nΈνα ακόμη μέλος του στόλου της Finnlines που έχει χτιστεί στο Jinling είναι και το Finnmill (IMO 9212656), το βλέπουμε εδώ δεμένο στο Travemunde πίσω στο 2016. Δεν έχει αλλάξει από τότε όμως, όπως βλέπετε και στο φουγάρο του, τα scrubbers τα είχε φορέσει 4 και πλέον χρόνια πρίν αυτά να γίνουν "υποχρεωτική" λύση με βάση τους νέους κανονισμούς. Εκείνη την ημέρα είχε φτάσει μόλις από το Vuossari, βέβαια στις μέρες μας έχει μετακομίσει στη γραμμή Hanko - Rostock. Χαρακτηριστική είναι και αυτή η φωτογραφία από το πλοίο, μόλις αυτό έχει ρίξει τους καταπέλτες του. Βλέπετε αφ' ενός πόσο φορτωμένο είναι, δε χωράει ούτε 50άρι παπάκι με κομμένη εξάτμιση . Αφ΄ ετέρου βλέπει κανείς τη διάταξη της πρύμης και αναρωτιέται γιατί δεν επεκτάθηκε το πάνω γκαράζ πρός τα πίσω.\nΤα καλά νέα για όσους δε γουστάρετε Finnlines και με σιχτιρίζετε είναι πως πρός το παρόν δεν έχω άλλες φωτογραφίες από το στόλο της εταιρείας .\nΗ Finnlines δημοσίευσε βελτιωμένα αποτελέσματα σε σχέση με την αντίστοιχη περσινή περίοδο και διατηρεί αισιοδοξία για το μέλλον. Ως εδώ καλά. Έχει ανοίξει όμως μέτωπο με τη Φινλανδική κυβέρνηση, ισχυριζόμενη πως η τελευταία έδωσε επιλεκτικές επιδοτήσεις εν μέσω πανδημίας, αφήνοντας τη Finnlines απέξω. Και ο Ιταλός τα πήρε α λα κάππα, προσφεύγοντας ακόμη και στην Ευρωπιακή Ένωση. Πολύ ενδιαφέρον κι αναρωτιέμαι αν σαν αποτέλεσμα της κόντρας έχουμε και άλλα επεισόδια.


ΕΘΝΙΚΑ ΘΕΜΑΤΑ-ΕΛΛΑΔΑ: ΝΑ ΣΤΑΜΑΤΗΣΕΙ ΝΑ ΚΙΝΔΥΝΟΛΟΓΕΙ ΑΠΑΝΤΑΕΙ Ο ΕΛΛΗΝΑΣ ΥΠΕΞ ΣΤΟΝ ΑΪΝΤΕ\nΙδιαίτερα αυστηρή απάντηση έδωσε ο υπουργός Εξωτερικών, Νίκος Κοτζιάς, ερωτηθείς από το ΑΠΕ-ΜΠΕ, στο πλαίσιο της συνέντευξης Τύπου με τον Κροάτη ομόλογό του, Ντάβορ Ίβο Στίερ, σχετικά με τη δήλωση του ειδικού συμβούλου του γγ του ΟΗΕ για το Κυπριακό. Υπενθυμίζεται ότι ο Έσπεν Μπαρθ ‘Αιντε είχε αναφέρει ότι καλύτερο φάρμακο για να αποφευχθεί θερμό επεισόδιο στην κυπριακή ΑΟΖ θα ήταν η συνέχιση των διαπραγματεύσεων στο Κυπριακό, τονίζοντας ότι οι διαμεσολαβητές δεν πρέπει να μιλάνε πολύ -κυρίως όταν τα προβλήματα είναι λεπτά και δύσκολα- καθώς δεν είναι καλό να υιοθετούνται ως επιχείρημα από οποιαδήποτε πλευρά, τέτοιου είδους απειλές. Προσβλέπουμε και υποστηρίζουμε τη λύση του Κυπριακού, ανέφερε ο Ν. Κοτζιάς, όχι επειδή κάποιοι μας απειλούν, αλλά ίσα-ίσα, λύση του Κυπριακού σημαίνει ότι κάποιοι δεν θα έχουν τη δυνατότητα να απειλούν.\nΑναλυτικά, «έχω τη γνώμη ότι ο διαμεσολαβητής του ΟΗΕ στο Κυπριακό δεν πρέπει να υιοθετεί κινδυνολογίες που προαναγγέλλουν παραβίαση του Διεθνούς Δικαίου ως επιχείρημα για να γίνουν οι διαπραγματεύσεις», υπογράμμισε ο Ν. Κοτζιάς και πρόσθεσε: «Οι διαπραγματεύσεις πρέπει να γίνουν γιατί είναι προς όφελος όλου του κυπριακού λαού. Γιατί ένα καλό, δημιουργικό τέλος, θα ωφελήσει και τους Ελληνοκυπρίους και τους Τουρκοκυπρίους, καθώς και τις τρεις μικρές μειονότητες πάνω στο νησί. Διότι προσβλέπουμε και υποστηρίζουμε τη λύση του Κυπριακού. Αλλά προσβλέπουμε σε μια λύση, όχι επειδή κάποιοι μας απειλούν, αλλά ίσα-ίσα, λύση του Κυπριακού σημαίνει ότι κάποιοι δεν θα έχουν τη δυνατότητα να απειλούν. ‘Αρα, δεν είναι καλό να υιοθετούνται ως επιχείρημα από οποιαδήποτε πλευρά τέτοιου είδους απειλές».\nΣοφία Αραβοπούλου για το ΑΠΕ-ΜΠΕ


Οι αστυνομικοί αναμένουν το πόρισμα από την άρση του τηλεφωνικού απορρήτου επικοινωνιών της 16χρονης Μαρίας που βρέθηκε νεκρή στον λόφο του Προφήτη Ηλία στα Τρίκαλα.\nΙδιαίτερης σημασίας θεωρούνται και όσα θα αποκαλυφθούν από τις διαδικτυακές συνομιλίες που είχε η άτυχη μαθήτρια μέσω των social media. Το πόρισμα αναμένει και η οικογένεια της αδικοχαμένης Μαρίας που είναι πεπεισμένη πως η 16χρονη δολοφονήθηκε.\nΣύμφωνα με την Espressο, ενδεχομένως μέχρι το τέλος της εβδομάδας να βγουν τα αποτελέσματα των τοξικολογικών εξετάσεων και των εξετάσεων DNA που θα ρίξουν και αυτά με τη σειρά τους φως στον μυστηριώδες θάνατο της 16χρονης Μαρίας.\nΕλλάδα-Βουλγαρία υπογράφουν συμφωνία για το φυσικό αέριο (live)


πίστα Archives - Biker Spirit magazine\nΆρθρα με ετικέτες: πίστα\nΔημοσιεύτηκε October 13th, 2021 από BikerSpirit & αρχειοθετημένο στις Motocross 2021, Ελληνική επικαιρότητα.\nΜε μια ωραία εκδήλωση που έγινε την Κυριακή 10 Οκτωβρίου, έγιναν τα εγκαίνια της πίστας του Μοτοσυκλετιστικού Συλλόγου Σύρου (ΜΟΣΥΣ), η οποία βρίσκεται στα όρια του Γαλησσά με τον Φοίνικα, σε ένα χώρο που με μεράκι έχουν μεταμορφώσει τα μέλη του Συλλόγου σε πίστα Motocross, ώστε να προπονούνται οι αθλητές του Συλλόγου. … Διαβάστε περισσότερα »\nΔημοσιεύτηκε July 29th, 2021 από BikerSpirit & αρχειοθετημένο στις Ελληνική επικαιρότητα.\n5,9 χιλιόμετρα και 19 στροφές στην πίστα Formula 1 …του Ηρακλείου! Ακούγεται αστείο; Πάντως οι προϋποθέσεις φαίνεται πως υπάρχουν! Και ένας “πιτσιρικάς” έρχεται να καταθέσει πρόταση και να … βάλει τα γυαλιά σε πολλούς! … Διαβάστε περισσότερα »\nΔημοσιεύτηκε February 17th, 2021 από BikerSpirit & αρχειοθετημένο στις ΑΓΩΝΙΣΤΙΚΑ ΝΕΑ.\nΤο Δημοτικό Συμβούλιο της πόλης Morata de Tajuña, δημοσίευσε την πρόθεσή του να κατασκευάσει μία πίστα Παγκόσμιου Κυπέλλου κοντά σε αυτόν τον δήμο της Μαδρίτης. … Διαβάστε περισσότερα »\nΜεγάλη πυρκαγιά στην πίστα Termas a Rio Hondo της Αργεντινής – VIDEO\nΔημοσιεύτηκε February 6th, 2021 από BikerSpirit & αρχειοθετημένο στις MotoGP 2021, Διεθνή Επικαιρότητα.\nΜια μεγάλη πυρκαγιά ξέσπασε την Παρασκευή το απόγευμα και συνεχίστηκε το Σάββατο στη διεθνή πίστα αγώνων Las Termas de Río Hondo στο Σαντιάγο ντελ Έστερο της Αργεντινής. … Διαβάστε περισσότερα »\nΑυτοκινητοδρόμιο Λαμίας: Νέα πίστα στην Λαμία? ένα σχέδιο ακόμα? θα είναι ασφάλτινη ή χωμάτινη? – Video – Σχέδια\nΔημοσιεύτηκε December 7th, 2020 από BikerSpirit & αρχειοθετημένο στις Ελληνική επικαιρότητα.\nΜια είδηση η οποία προκαλεί αίσθηση και χαράς στους φίλους του μηχανοκίνητου αθλητισμού και όχι μόνο, έγινε γνωστή το απόγευμα της Πέμπτης. … Διαβάστε περισσότερα »\n10 εκατομμύρια για μία πίστα με το κλειδί στο χέρι\nΔημοσιεύτηκε June 19th, 2020 από BikerSpirit & αρχειοθετημένο στις Διεθνή Επικαιρότητα.\nΣτις Ηνωμένες Πολιτείες, ολόκληρο το συγκρότημα Oregon Raceway Park είναι προς πώληση, συμπεριλαμβανομένων υπηρεσιών και σχετικής γης. … Διαβάστε περισσότερα »\nΈνας γάμος αλλιώτικος έγινε στην πίστα των Σερρών – Video – Φωτογραφίες\nΔημοσιεύτηκε May 8th, 2018 από BikerSpirit & αρχειοθετημένο στις Ελληνική επικαιρότητα.\nΈνας γάμος αλλιώτικος από άλλους έγινε στο αυτοκινητοδρόμιο των Σερρών την Κυριακή 6/5/2018 κατά τη διάρκεια του μεσημεριανού διαλείμματος του track day . … Διαβάστε περισσότερα »\nΈνα βήμα πριν την έναρξη του έργου, για την νέα πίστα στην Σεβίλλη\nΔημοσιεύτηκε April 10th, 2018 από BikerSpirit & αρχειοθετημένο στις Διεθνή Επικαιρότητα.\nΗ εταιρεία Circuito de Almería S.L., η οποία διαχειρίζεται τις πίστες της Αλμερία και της Ανδαλουσίας, θα αρχίσει να το χτίσιμο μιας νέας πίστας στη Σεβίλλη. … Διαβάστε περισσότερα »\nΣχεδιάζουν πίστα motocross στη Νέα Μηχανιώνα Θεσσαλονίκης\nΔημοσιεύτηκε December 31st, 2017 από BikerSpirit & αρχειοθετημένο στις Motocross, Ελληνική επικαιρότητα.\nΤην κατασκευή πίστας μοτοκρός σχεδιάζει η Λέσχη Μοτοσικλετιστών της Νέας Μηχανιώνας με σκοπό τη διοργάνωση αθλητικών εκδηλώσεων – αγώνων. … Διαβάστε περισσότερα »\nΔημοσιεύτηκε July 28th, 2017 από BikerSpirit & αρχειοθετημένο στις Flat Track, VIDEOS.\nΌλα όσα χρειάζεσαι να ξέρεις για το Flat Track, το άθλημα που εξαπλώνεται παγκοσμίως από τον Αμερικανό Aaron Colton … Διαβάστε περισσότερα »\nΟ Aaron Colton οδηγεί το “The Slider” του Πέτρου Χατζηροδέλη – Jigsaw – Video – Φωτογραφίες\nΔημοσιεύτηκε July 26th, 2017 από BikerSpirit & αρχειοθετημένο στις Flat Track, VIDEOS, ΦΩΤΟΓΡΑΦΙΕΣ.\nΟ Aaron Colton, Αμερικανός all around rider, βρέθηκε στην Ελλάδα καλεσμένος της Red Bull, την Παρασκευή 21 Ιουλίου, όπου έγιναν τα εγκαίνια της πρώτης οβάλ πίστας Flat Track στην Ελλάδα. … Διαβάστε περισσότερα »\nΕγκαίνια της πρώτης πίστας Flat Track στην Ελλάδα – VIDEO – Φωτογραφίες\nΔημοσιεύτηκε July 26th, 2017 από BikerSpirit & αρχειοθετημένο στις Flat Track, VIDEOS, Ρεπορταζ, ΦΩΤΟΓΡΑΦΙΕΣ.\nΣε μια εκδήλωση με ένα εντελώς διαφορετικό και νέο αέρα είχαμε την τύχη να παρευρεθούμε, προσκεκλημένοι της Red Bull, την Παρασκευή 21 Ιουλίου, οπού έγιναν τα εγκαίνια της πρώτης οβάλ πίστας Flat Track στην Ελλάδα στο χώρο του Riding School (δείτε εδώ >>), με οικοδεσπότη τον 26χρονο Αμερικανό all around rider, Aaron Colton. … Διαβάστε περισσότερα »\nΗ πρώτη πίστα Flat Track στην Ελλάδα ήρθε για να μείνει\nΔημοσιεύτηκε July 11th, 2017 από BikerSpirit & αρχειοθετημένο στις ΔΕΛΤΙΑ ΤΥΠΟΥ - ΑΝΑΚΟΙΝΩΣΕΙΣ, ΕΚΔΗΛΩΣΕΙΣ.\nΌλα τα μυστικά του flat track από τον Αμερικάνο all around rider, Aaron Colton. … Διαβάστε περισσότερα »\nΝέα πακέτα προσφορών της πίστας Sparta Racing Circuit MOTUL\nΔημοσιεύτηκε July 10th, 2017 από BikerSpirit & αρχειοθετημένο στις ΔΕΛΤΙΑ ΤΥΠΟΥ - ΑΝΑΚΟΙΝΩΣΕΙΣ, Νέα της Αγοράς.\nΗ πίστα Sparta Racing Circuit MOTULπου βρίσκεται στην Σπάρτη, και πριν μερικούς μήνες έγινε εκεί το Πανευρωπαϊκό Πρωτάθλημα Supermoto! … Διαβάστε περισσότερα »\nΤον Απρίλιο Ολοκληρώνεται η πίστα dragster στο Αυτοκινητοδρόμιο Σερρών\nΔημοσιεύτηκε March 13th, 2017 από BikerSpirit & αρχειοθετημένο στις Dragster, Ελληνική επικαιρότητα.\nΈως το τέλος Απριλίου αναμένεται να ολοκληρωθούν όλα τα τεχνικά έργα στο Αυτοκινητοδρόμιο Σερρών για την επέκταση της ευθείας στα 907 μέτρα που της δίνει αυτομάτως τη δυνατότητα να αδειοδοτηθεί ως πίστα για αγώνες dragster, μοναδική στην Ελλάδα και μια από τις τρεις σε όλη την Ευρώπη (οι άλλες δύο ήδη λειτουργούν στην Γερμανία και … Διαβάστε περισσότερα »\nΔιαμάχη για την Πίστα Moto Cross στη Μεσορράχη Λάρισας\nΔημοσιεύτηκε February 20th, 2017 από BikerSpirit & αρχειοθετημένο στις Motocross, Ελληνική επικαιρότητα.\nΠίστα Moto Cross ή Μαντρί στη Μεσορράχη Λάρισας; Διαμάχη έχει ξεσπάσει στη Μεσορράχη με φόντο τον χώρο της πίστας του Moto Cross. … Διαβάστε περισσότερα »\nΗ πίστα των Σερρών όπως δεν την έχετε ξαναδεί – Φωτογραφίες\nΔημοσιεύτηκε January 12th, 2017 από BikerSpirit & αρχειοθετημένο στις Ελληνική επικαιρότητα.\nΟ χιονιάς έχει χτυπήσει εδώ και μέρες όλη την Ελλάδα και όλοι έχουμε δει στα άσπρα σχεδόν όλη την Ελλάδα. … Διαβάστε περισσότερα »


9. Deep Learning Algorithms for Recommender Systems (Αλγόριθμοι Βαθειάς Μάθησης σε Συστήματα Υποδείξεων) | Πανεπιστήμιο Αιγαίου
Μεταπτυχιακό Δίπλωμα Μηχανικών Οικονομίας και Διοίκησης
μέσω Έρευνας\n9. Deep Learning Algorithms for Recommender Systems (Αλγόριθμοι Βαθειάς Μάθησης σε Συστήματα Υποδείξεων)\nΤο συγκεκριμένο ερευνητικό μεταπτυχιακό αντικείμενο του προγράμματος ΜΕΔΜΟΔΕ του ΤΜΟΔ είναι η μελέτη και εφαρμογή αλγορίθμων βαθειάς μάθησης (deep learning) σε συστήματα υποδείξεων (recommender systems). Στα πλαίσια της έρευνας θα σχεδιαστεί και θα υλοποιηθεί εφαρμογή επιπέδου παραγωγής (production level), η οποία θα προτείνει περιεχόμενο από διάφορα πεδία (content domains) λαμβάνοντας υπόψη το προφίλ/ιστορικό του κάθε χρήστη. Λόγω του μεγάλου όγκου πληροφοριών που κατακλύζει το διαδίκτυο συχνά οι χρήστες δυσκολεύονται να ξεχωρίσουν τις πληροφορίες που πραγματικά σχετίζονται με τα ενδιαφέροντα τους. Επιπλέον οι χρήστες έχουν πολύ διαφορετικά ενδιαφέροντα ή προτιμήσεις που θα μπορούσαν να ληφθούν υπόψη ώστε να φιλτραριστούν ή να ταξινομηθούν τα αποτελέσματα μιας ερώτησης με σκοπό το αποτέλεσμα να ικανοποιεί τις εξατομικευμένες ανάγκες κάθε χρήστη. Οι αλγόριθμοι που χρησιμοποιούνται στα συστήματα υποδείξεων λαμβάνουν ως είσοδο τα χαρακτηριστικά και τις προτιμήσεις των χρηστών, ή τις σχέσεις μεταξύ των χρηστών ή τα γνωρίσματα του περιεχομένου και υπολογίζουν το εκτιμώμενο ενδιαφέρον του χρήστη για κάθε υπόδειξη. Στην συνέχεια ταξινομούν ή φιλτράρουν το περιεχόμενο με κριτήριο το εκτιμώμενο ενδιαφέρον. Παρά τη μεγάλη ερευνητική δραστηριότητα στα συστήματα υποδείξεων υπάρχουν σημαντικά προβλήματα που δεν έχουν μελετηθεί ακόμα πλήρως και απαιτείται περαιτέρω έρευνα. Για παράδειγμα οι τυπικές προσεγγίσεις εξαρτώνται από το πεδίο (domain) του περιεχομένου και δεν μπορούν εύκολα να επεκταθούν ή να ενσωματωθούν σε άλλα συστήματα. Επιπλέον η ανάγκη για περαιτέρω ευελιξία με τη μορφή υποδείξεων που εξάγονται από υπόρρητες αξιολογήσεις (implicit ratings) δημιουργεί απαιτήσεις που δεν πληρούνται στα περισσότερα συστήματα υποδείξεων. Στα πλαίσια της συγκεκριμένης έρευνας θα χρησιμοποιηθούν τεχνικές βαθειάς μάθησης οι οποίες κατά τα τελευταία χρόνια έχουν επιδείξει εξαιρετικές επιδόσεις σε μια πληθώρα προβλημάτων ανάλυσης και εξόρυξης δεδομένων, η αποτελεσματικότητα όμως των οποίων δεν έχει ακόμη εξερευνηθεί επαρκώς στα συστήματα υποδείξεων.\nΟ/Η φοιτητής/τρια θα πραγματοποιεί την έρευνά του και παράλληλα θα παρακολουθεί ένα μάθημα ανά εξάμηνο κατόπιν εισήγησης της τριμελούς επιτροπής. Τα προτεινόμενα μαθήματα είναι: α) Μεθοδολογίες Επιχειρησιακής Έρευνας (Α’ εξάμηνο) και β) Υπολογιστικές Μέθοδοι Λήψης Αποφάσεων (Β’ εξάμηνο). Στο πλαίσιο της έρευνάς του/της θα κάνει βιβλιογραφική ανασκόπηση στο πρώτο δίμηνο και θα πρέπει να έχει ήδη αναπτύξει μία τουλάχιστον σχετική προσέγγιση ως το τέλος του 1ου εξαμήνου, ώστε να ακολουθήσει η πρώτη έκθεση/ παρουσίαση προόδου (επί της οποίας θα βαθμολογηθεί). Στη συνέχεια θα επιλεγούν οι τρόποι δημοσίευσης των αποτελεσμάτων της έρευνας, σε συνεννόηση με τον επιβλέποντα και θα ολοκληρωθούν εντός του 2ου εξαμήνου, ανάλογα με τις προθεσμίες συγκεκριμένων συνεδρίων του χώρου. Στο τέλος του 2ου εξαμήνου θα υπάρχουν τα πρώτα αποτελέσματα (αποφάσεις αποδοχής) και αναμένεται να έχουν ολοκληρωθεί και οι παρουσιάσεις/ δημοσιεύσεις ώστε να γίνει η 2η έκθεση/ παρουσίαση προόδου (η οποία επίσης θα βαθμολογηθεί κατά τα ισχύοντα στο πρόγραμμα). Θα ακολουθήσει η συγγραφή της τελικής μεταπτυχιακής εργασίας και η υποστήριξη της ενώπιον της επιτροπής κατά το 3ο εξάμηνο. Σε περίπτωση καθυστέρησης στην ολοκλήρωση των δημοσιεύσεων στα προτεινόμενα συνέδρια, θα επιδιωχθεί δημοσίευση σε περιοδικό ή κεφάλαιο σε βιβλίο κατά το φθινόπωρο - χειμώνα 2020. Η ποιότητα των δημοσιεύσεων θα συνυπολογίζεται στον τελικό βαθμό επίδοσης του φοιτητή.


Τσακαλώτος: "Μίζερη" η στάση της ΝΔ - Οικονομία | News 24/7\nΤσακαλώτος: "Μίζερη" η στάση της ΝΔ\nΟ Ευκλείδης Τσακαλώτος χαρακτήρισε μίζερη τη στάση της ΝΔ στην επίσκεψη Μοσχοβισί ενώ για τον κ.. Στουρνάρα παρατήρησε ότι ευθυγραμμίστηκε με την πραγματικότητα.\n10 Ιουλίου 2018 10:38\nΣε συνέντευξη του στο τηλεοπτικό σταθμό ΕΝΑ καλούμενος να σχολιάσει την στάση της ΝΔ κατά την στάση της αξιωματικής αντιπολίτευσης στις δηλώσεις του Γάλλου Επιτρόπου κ. Πιέρ Μοσχοβισί στην Βουλή ο .Τσακαλώτος σημείωσε : «Δεν ήταν και η καλύτερη στιγμή της ΝΔ. Δηλαδή όταν έρχεται ο επίτροπος δίνει τόσα πολλά συγχαρητήρια όχι μόνο στην κυβέρνηση και στο ΥΠΟΙΚ, στον ελληνικό λαό και έδωσε και στα κόμματα. Και στη ΝΔ, ότι ήταν εκεί το καλοκαίρι του 15 και το ψήφισε (σ.σ. το τρίτο πρόγραμμα ). Ήταν αυτό που λέμε και στην αργκό large και ήταν large με όλους, όχι μόνο με την δική μας κυβέρνηση. Και είσαι τόσο - συγγνώμη που θα χρησιμοποιήσω αυτή την λέξη- τόσο «μίζερος» όταν σου λέει ο κ. Μοσκοβισί ότι τώρα αυτό που έχουμε παρακολουθήσει δεν είναι καινούριο πρόγραμμα, έχετε τη δυνατότητα να διαμορφώσετε τις δικές σας πολιτικές. Βεβαίως θα μπορούσαν να κάνουν κριτική, δεν νομίζω ότι κάποιος θα έλεγε στην Ν.Δ ότι δεν δικαιούται να κάνει κριτική, ούτε να διαφοροποιηθεί, αλλά το να λες «να είναι πιο προσεκτικός», δεν είναι έτσι όπως έχουν συνηθίσει οι Ευρωπαίοι να βλέπουν τα αστικά κόμματα» είπε ο κ Τσακαλώτος.\nΣχετικά με την στάση του διοικητή της ΤτΕ κ. Γιάννη Στουρνάρα και τις παρατηρήσεις του στην τελευταία έκθεση νομισματικής πολιτικής που χαρακτηρίζει το χρέος βιώσιμο είπε ότι ευθυγραμμίστηκε με την πραγματικότητα. «Υπάρχουν άνθρωποι που ευθυγραμμίζονται επιτέλους με την πραγματικότητα, ελπίζω αυτό να είναι μια κολλητική αρρώστια και να την «κολλήσουν» και τα κόμματα της αντιπολίτευσης» σημείωσε ο υπουργός οικονομικών.\nΣχετικά με την λύση για το χρέος είπε ότι η Ελλάδα έχει κερδίσει έναν καθαρό διάδρομο. «Ότι πήραμε τα 10 χρόνια, ότι έχουμε ένα μαξιλάρι 25 δισ., μπορεί και λίγο περισσότερο, άρα δεν έχουμε κανένα πρόβλημα για δύο χρόνια, αυτό δεν μπορείς να το πεις αποτυχία, ειδικά αν αρχίσουν -που ήδη έχουν αρχίσει- να πέφτουν τα επιτόκια μας. Νομίζω ότι δείχνει για ποιο λόγο είναι μια καλή συμφωνία».\nΤόνισε πάντως ότι η συμφωνία ήταν προϊόν ενός συμβιβασμού και σε ένα συμβιβασμό δεν παίρνεις ποτέ όλα όσα θα ήθελες. «Όταν με ρώτησαν αμέσως μετά το Eurogroup, είπα ότι θα προτιμούσα να μου είχανε χαρίσει τα 300 δισ., το χρέος. Προφανώς θα μπορούσε να είναι καλύτερο, αλλά μέσα στα όρια που νομίζω ότι ήταν εφικτά, όλοι - όχι μόνο αγορές και πολιτικοί και τα κράτη μέλη και οι θεσμοί- χαιρέτησαν την συμφωνία».\nΣε ότι αφορά τα επόμενα βήματα και ειδικότερα την επόμενη έξοδο στις αγορές τόνισε ότι πλέον οι αποφάσεις βρίσκονται στον ΟΔΔΗΧ και θα ληφθούν με τεχνοκρατικά και όχι με πολιτικά κριτήρια.\nΣχετικά με τα σχέδια της Κυβέρνησης για ελαφρύνσεις από εδώ και πέρα επαναλαμβάνει εκ των προτέρων ελαφρύνσεις 700 εκ ευρώ για το 2019 οι οποίες θα διατεθούν με βάση μελέτη κόσοτυς οφέλους που θα ολοκληρωθεί στο τέλος Ιουλίου. Πάντως αποκάλυψε ότι εξετάζονται είτε η μείωση του ΕΝΦΙΑ είτε η μείωση των ασφαλιστικών εισφορών ως πιθανά μέτρα και προανήγγειλε διάλογο που θα προηγηθεί και με τα κόμματα της αντιπολίτευσης.\n«Ο στόχος μας είναι σιγά- σιγά αφού θα πηγαίνουν καλύτερα σε τρία-τέσσερα χρόνια είναι ο κόσμος να μπορεί να βλέπει πρακτικά, όχι μόνο με την μεγαλύτερη απασχόληση, τη μικρότερη φορολογία, τις περισσότερες επενδύσεις».\nΗ λύση για ΠΓΔΜ\nΑποτέλεσμα συμβιβασμού με στόχο την ανάπτυξη της Βόρειας Ελλάδα και ειδικά της Θεσσαλονίκης και την συνανάπτυξη της ΠΓΔΜ χαρακτηρίζει ο κ. Τσακαλώτος την κατ αρχήν συμφωνία με τα Σκόπια «Δεν καταλαβαίνω πώς μία μη λύση εκτός ότι δεν μας βοηθάει οικονομικά, μας βοηθάει πολιτικά. Γιατί και η Τουρκία και άλλες χώρες θα συνεχίσουν να επενδύουν στη FYROM και σε αυτή την περιοχή. Θέλουμε να είμαστε εμείς μέρος της λύσης του προβλήματος συνανάπτυξης και άρα να μη μπορούν χώρες που θέλουν να μας δημιουργούν προβλήματα να μπουν πρώτες αυτές; Καταλαβαίνετε τι λέω. Για την Τουρκία λέω, είναι προφανές» τονίζει ο κ. Τσακαλώτος.\nΩστόσο δείχνει κατανόηση και για τις αντιδράσεις που υπάρχουν για το θέμα της συμφωνίας παραδεχόμενος ότι δεν μπορείς να σταθμίζεις το θέμα μόνο πολιτικά ή οικονομικά αλλά και βιωματικά καθώς δέχεται ότι ένας Έλληνας που έχει μεγαλώσει στην Βρετανία όπως ο ίδιος δεν έχει τα ίδια βιώματα με κάποιον που μεγάλωσε στην Έδεσσα ή την Καβάλα.\nΑποδέχεται ακόμη και τις διαδηλώσεις που γίνονται «Με ανησυχεί που σε πολλές διαδηλώσεις υπάρχει μία πολύ έντονη παρουσία της Χ.Α -με κανέναν τρόπο δεν λέω ότι όσοι πάνε είναι Χρυσαυγίτες, ούτε ότι δεν έχουν δικαίωμα να διαδηλώσουν ή να συζητήσουμε. Πρέπει να γίνει μία συζήτηση, αλλά πρέπει αυτός να γίνει ανάμεσα σε ανθρώπους σαν εμένα, που θεωρώ ότι είναι μια καλή λύση και ότι οι δύο πλευρές έκαναν έναν συμβιβασμό που θα μας βοηθήσει πολιτικά και σε ανθρώπους που το αμφισβητούν, αλλά όχι με τον εθνικιστικό λόγο της επιβολής, ότι η Ελλάδα πρέπει να επιβάλλει στους γείτονες μια λύση» καταλήγει ο υπουργός οικονομικών.\nCOPYRIGHT © Thu Sep 20 11:42:21 EEST 2018 NEWS 24/7. ALL RIGHTS RESERVED.


Η Άσκηση της Προσοχής 3 - OPEN MIND\nΗ Άσκηση της Προσοχής 3\nΤο κύριο πρόβλημα που αντιμετωπίζουμε στην άσκηση του «καθίσματος», είναι η έλλειψη διάθεσης να μείνουμε με το παρόν, με αυτό που συμβαίνει αυτή τη στιγμή. Σαν να μην υπάρχει ενδιαφέρον, ενώ αντίθετα στο χώρο των σκέψεων υπάρχει περισσότερο από αρκετό. Προτιμούμε να σκεφτόμαστε για τη ζωή παρά να τη ζούμε. Και δυστυχώς, δεν έχουμε συνειδητοποιήσει ότι έχουμε αυτή την προτίμηση, και τις επιπτώσεις που έχει στην ύπαρξη μας. Νομίζουμε ότι η συνεχής σκέψη για τη ζωή μας, μας κάνει να τη ζούμε. Πρόκειται αναμφίβολα για την κορυφαία στιγμή του «σκέπτομαι άρα υπάρχω».\nΒέβαια, μπορεί να πει κανείς, «τι το κακό υπάρχει στη σκέψη, στη φαντασίωση;» Τίποτα, εκτός από το γεγονός ότι μας κάνει να χάνουμε κάτι πολύ απλό μα και πολύ σημαντικό. Τι είναι αυτό; Μα η ίδια η πραγματικότητα. Όταν βρισκόμαστε μέσα στις ατέλειωτες κινήσεις του νου, δεν μπορούμε να αισθανθούμε τη ζωή που μας διαπερνά και μας περιβάλλει, γιατί απλά της κλείνουμε την πόρτα στρέφοντας την προσοχή μας αλλού. Αυτό μας δείχνει πολύ καθαρά τη σημασία της προσοχής, αφού είναι εκείνη που καθορίζει ποιόν ή ποιους κόσμους θα συνθέσουμε, σε ποιόν ή ποιους κόσμους θα ζήσουμε. Εκεί που είναι στραμμένη η προσοχή μας, εκεί βρίσκεται η ζωή που ζούμε.\nΌμως, εκτός από τους κόσμους που μπορούμε να δημιουργούμε με τις σκέψεις μας στο χώρο του νου, υπάρχει μια πραγματικότητα που μας διαπερνά κάθε στιγμή και την οποία παρ’ ότι μπορούμε να αγνοήσουμε δεν μπορούμε ποτέ να αρνηθούμε. Η πραγματικότητα αυτή μας μιλά μέσα από τις αισθήσεις μας κάθε στιγμή, μέσα από το ίδιο μας το σώμα, το οποίο σε αντίθεση με κάθε είδους μανιχαϊστική αντίληψη, αποτελεί την θετικότερη δυνατή συμμετοχή μας στη ζωή. Το γεγονός ότι έχουμε σώμα επιβεβαιώνει κάθε στιγμή ότι έχουμε ζωή, κι αυτή η ζωή μας μιλά μέσα από τη γλώσσα του σώματος που είναι οι αισθήσεις.\nΗ τάση να αρνούμαστε την επίγνωση των μηνυμάτων που μας δίνει η ζωή μέσω των αισθήσεων για χάρη των σκέψεων, χαρακτηρίζει όλους τους ανθρώπους. Είναι η συνηθισμένη μας πρακτική, η οποία γίνεται για συγκεκριμένο λόγο και με συγκεκριμένο σκοπό. Ο λόγος δεν είναι άλλος από το φόβο, και έχει ως στόχο την προστασία μας. Η αίσθηση της χωριστικότητας που μας χαρακτηρίζει ως άτομα, γεννά έναν συνεχή φόβο για τη συνέχιση ή μη της ύπαρξης μας, γεγονός που μας αναγκάζει να αναζητούμε συνεχώς τρόπους άμυνας και προστασίας απέναντι σε κάθε πιθανή απειλή.\nΌλη αυτή η θωράκιση γίνεται αδιάκοπα κάθε στιγμή μέσα στο νου μας, μέσα στις σκέψεις που κάνουμε για τη θέση μας στον κόσμο και τις σχέσεις με πρόσωπα και πράγματα. Είναι ο τρόπος που έχουμε εύκολα και άμεσα στη διάθεση μας για να στηρίξουμε την ευαίσθητη και σχεδόν εύθραυστη αυτό-εικόνα μας, διασφαλίζοντας την από κάθε πιθανή απειλή. Όλα αυτά, χωρίς να έχουν απαραίτητα κάποια σχέση με την αληθινή πραγματικότητα. Μπορούν κάλλιστα να συμβαίνουν μόνο μέσα στο νου, και παρ’ όλα αυτά να μοιάζουν και να θεωρούνται εντελώς αληθινά.\nΗ απροθυμία μας να συναντήσουμε τη ζωή εδώ και τώρα, έτσι όπως μας παρουσιάζεται, χωρίς φαντασιώσεις και κάθε είδους παραλογισμούς, οφείλεται στην αδυναμία μας να σταθούμε ανοικτοί, χωρίς κανενός είδους θωράκιση σ’ αυτό που μας μεταφέρεται μέσα από τις αισθήσεις μας. Σαν να φοβόμαστε ότι αν τις επιτρέψουμε να αναπνεύσουν ελεύθερα, το όλο συγκρότημα που έχουμε μετά βίας τόσο καιρό συγκρατήσει , θα καταρρεύσει στη στιγμή. Σαν να φοβόμαστε πολλές φορές ακόμη και να αναπνεύσουμε ελεύθερα, μην τυχόν και επιτρέψουμε περισσότερη από τη δύναμη της ζωής να μπει μέσα μας και να μας ταρακουνήσει. Είναι πολύ δύσκολο να δούμε το μέγεθος του φόβου στον οποίο εδραιώνουμε τις υπάρξεις μας και ζούμε τις ζωές μας. Γινόμαστε τόσο ένα μαζί του και τόσο ταυτισμένοι με τους μηχανισμούς αυτό-άμυνας, που θεωρούμε ως τρομερά απειλητικό κάθε τι που μας φέρνει σ’ επαφή με τη ζωή.\nΥπάρχουν αρκετά βοηθήματα που μας επιτρέπουν να δημιουργήσουμε μια απόσταση από την ασταμάτητη δραστηριότητα του μυαλού μας, έτσι ώστε να μπορέσουμε να αισθανθούμε την ύπαρξη κάποιου «χώρου». Αυτό και μόνο, μπορεί να μας βοηθήσει στη διαφυγή από το αίσθημα «κλειστοφοβίας», που μας χαρακτηρίζει σ’ όλη τη διάρκεια της ζωής μας στον κόσμο. Όμως, αυτό το αίσθημα «κλειστοφοβίας», το οποίο μαθαίνουμε να αποδεχόμαστε σαν την φυσική μας κατάσταση, δεν είναι παρά το αποτέλεσμα, η άμεση συνέπεια της απόλυτης ταύτισης που συμβαίνει μέσα μας, ανάμεσα στην καθαρή επίγνωση που παρατηρεί και στο αντικείμενο της παρατήρησης. Στην πραγματικότητα, η ταύτιση είναι τόσο μεγάλη που δεν τίθεται καν θέμα παρατήρησης. Ό,τι παρουσιάζεται κάθε στιγμή στον καθρέφτη της επίγνωσης -σκέψεις, αισθήματα, αισθήσεις- εκλαμβάνεται ως η μόνη και αναντίρρητη πραγματικότητα, χωρίς το παραμικρό ίχνος αμφιβολίας και αμφισβήτησης.\nΗ όλη κατάσταση παρουσιάζεται πάρα πολύ ταιριαστά στον μύθο της Σπηλιάς, που αναφέρει ο Πλάτωνας στην Πολιτεία. Σαν υπνωτισμένοι, χανόμαστε στις σκιές που εμφανίζονται και εξαφανίζονται, θεωρώντας τες την μόνη πραγματικότητα που υπάρχει. Πολλές φορές, ακούω ενδιαφέροντες ανθρώπους να βεβαιώνουν για λογαριασμό τους την συνειδητοποίηση αυτής της πλάνης. Μπορούν και βλέπουν την «ύπνωση» μέσα στην οποία βρίσκονται οι ίδιοι και οι γύρω τους, πράγμα που στιγμιαία τους καθιστά «αφυπνισμένους». Όμως, αυτό που ακούω συνήθως απ’ το στόμα τους είναι αλήθειες για τον κόσμο και τη ζωή γύρω τους, έξω απ’ αυτούς. Είναι πολύ λίγοι εκείνοι που θεωρούν ως σκιές τις ίδιες τους τις σκέψεις, τις ιδέες, τα πιστεύω και τις προτιμήσεις τους. Μιλάνε για το μάταιο και το εφήμερο της ζωής, των μορφών και των πραγμάτων που τους περιβάλλουν, αγνοούν όμως ότι τα ίδια ακριβώς χαρακτηριστικά έχουν όλα τα φαινόμενα της εσωτερικής, της προσωπικής τους ζωής. Γιατί γίνεται αυτό;\nΟ κύριος λόγος είναι ότι δεν έχουν κοιτάξει αρκετά. Ένας άλλος λόγος είναι ότι ένα πιο βαθύ κοίταγμα περικλείει μια τεράστια απειλή: αν όλα αυτά που συμβαίνουν μέσα μου κάθε στιγμή, και τα οποία βεβαιώνουν ότι είμαι και υπάρχω ως το Α ή το Β πρόσωπο, δεν έχουν ουσιαστική υπόσταση, τότε ποιος είμαι εγώ; Πώς καταφέρνω να διατηρήσω της αίσθηση της ατομικότητας και της προσωπικότητας μου ασφαλή και ανεπηρέαστη απ’ το εφήμερο όλων των μορφών της ζωής. Ξαφνικά , το σταθερό έδαφος απ’ το οποίο μπορεί να κοιταχτεί και να ειδωθεί το παροδικό -και κατά μία έννοια το μηδαμινό- των μορφών και των εκφράσεων της ζωής, χάνεται κάτω από τα πόδια του, και τότε πολλές φορές γίνεται μια πιο συγκαταβατική και συμβιβαστική θεώρηση της ζωής. Πάντως, από τη στιγμή που έστω και φευγαλέα ειδωθεί το καθαρό φως που είναι η αιτία για της σκιές, αλλά που δεν έχει καμιά συγγένεια μαζί τους, η ζωή του ανθρώπου δεν μπορεί να είναι η ίδια όπως πριν. Ό,τι κι αν κάνει προκειμένου να ανακτήσει τη χαμένη ασφάλεια της προσωπικότητας του, όσο κι αν προσπαθήσει να δει τα πράγματα όπως πριν, είναι πια αργά. Αυτό δεν σημαίνει ότι η πορεία του θα είναι πλέον ευθύγραμμη και η συμμετοχή του στη διαδικασία απόλυτα καταφατική. Η προσωπικότητα, το εγώ, θα κάνει τα αδύνατα δυνατά προκειμένου να υπερασπιστεί και να διατηρήσει τα κεκτημένα της, την εικόνα που έχει δημιουργήσει για τον εαυτό της και τον κόσμο. Τώρα αρχίζει η ουσιαστική εργασία, η οποία χρειάζεται οπωσδήποτε βοηθήματα και εργαλεία κατάλληλα και επιδέξια για να ολοκληρωθεί.


[:el]8 μυστικά κοριτσιών με τέλειες βλεφαρίδες[:] | PrimaDonnaVera.gr | Βέρα Μαθιουδάκη\nBy primadonnavera - Μαΐ 30, 2016 Δευτέρα\n[:el]Έχεις αδυναμία στις λαμπερές και μακριές βλεφαρίδες κι έτσι πάντα αναζητάς το θαυματουργό προϊόν, που θα σου χαρίσει το καλύτερο αποτέλεσμα. Μήπως όμως πρέπει να ανακαλύψεις και 8 μυστικά κάθε γυναίκας με τέλειες βλεφαρίδες; Πάρε χαρτί και μολύβι για να σημειώσεις τα πιο χρήσιμα και αποτελεσματικά τρικς και να δεις άμεσα διαφορά.\n1. Ενυδάτωσε τις βλεφαρίδες σου με ειδικά λαδάκια ή serums. Είναι ο καλύτερος τρόπος για να τις ενισχύσεις. Εφάρμοσε το προϊόν στις ρίζες των βλεφαρίδων σου το βράδυ πριν κοιμηθείς και το πρωί θα δείχνουν λαμπερές και μακριές.\n2. Δοκίμασε ένα ψαλιδάκι για βλεφαρίδες πριν εφαρμόσεις τη μάσκαρά σου. Είναι πιθανό, αν ακολουθήσεις την ανάποδη διαδικασία, να κολλήσει η περισσότερη μάσκαρα πάνω στο ψαλιδάκι.\n3. Δοκίμασε να θερμάνεις το ψαλιδάκι των βλεφαρίδων με το πιστολάκι σου. Το συγκεκριμένο τρικ θα σε βοηθήσει να τις κάνεις πιο εύκολα καμπυλωτές, ενώ το σχήμα τους θα διατηρηθεί για μεγαλύτερο χρονικό διάστημα.\n4. Χρησιμοποίησε δύο φορές το ψαλιδάκι σου, αλλά όχι περισσότερες, γιατί το αποτέλεσμα ίσως δεν δείχνει τόσο κολακευτικό.\n5. Μία μάσκαρα που ενυδατώνει είναι το ιδανικό προϊόν για τις βλεφαρίδες σου. Την επόμενη φορά που θα ψάχνεις μάσκαρα, διάβασε πιο προσεκτικά τη σύνθεση του προϊόντος.\n6. Χρησιμοποίησε λίγο ταλκ αμέσως μετά την πρώτη στρώση μάσκαρα, πριν εφαρμόσεις τη δεύτερη. Είναι το μυστικό για να έχουν όγκο οι βλεφαρίδες σου.\n7. Αφαίρεσε με προσοχή τη μάσκαρα την ώρα που κάνεις ντεμακιγιάζ. Χρησιμοποίησε το κατάλληλο προϊόν και κάνε ήπιες κινήσεις με το βαμβακάκι σου.\n8. Φρόντισε να αλλάζεις τη μάσκαρά σου κάθε τρεις μήνες. Είναι ο πιο εύκολος τρόπος για να αποφεύγεις ερεθισμούς και βακτήρια.\n[:el]Make-up musts για τέλειες φωτογραφίες[:]\nΌλα όσα πρέπει να γνωρίζετε για τις ημιμόνιμες βλεφαρίδες\nBy primadonnavera - Απρ 08, 2017\nΟι περισσότερες γυναίκες πλέον όταν βάφονται έντονα, προσθέτουν ψεύτικες τουφίτσες στις βλεφαρίδες τους, για πιο εντυπωσιακό αποτέλεσμα. Είναι λογικό λοιπόν οι ημιμόνιμες βλεφαρίδες να αποτελούν πλέον ένα από τα must-have trend της γυναικείας ομορφιάς; Υπάρχουν όμως\nBy primadonnavera - Μαρ 15, 2017\nΣτις επιδείξεις μόδας για την Άνοιξη 2017, το beauty trend που κέρδισε το παιχνίδι ήταν το ρουζ. Οι μεγάλοι makeup artists, σύμφωνα με το fashionmagazine.com, δημιούργησαν ηλιοκαμμένα και ροδοκόκκινα μάγουλα,χρησιμοποιώντας την τεχνική της εποχής του ’80. Κάνοντας\nBeauty trends: 8 hot τάσεις ομορφιάς\nBy primadonnavera - Φεβ 24, 2017\n1.Χείλη που λάμπουν Την προηγούμενη χρονιά,


Πατήρ Ανδρέας Κονάνος: Οι δύο εμπειρίες που του άλλαξαν τη ζωή\n4 Αυγούστου 2020 | 7:18\nΟ πατηρ Ανδρέας Κονάνος πολλές φορές μέσα από τα κείμενά του έχει καταφέρει να συγκινήσει τους πιστούς και όχι μόνο. Υπάρχουν άνθρωποι που δεν πιστεύουν στον Θεό, όμως ταυτίζονται με τα λόγια του πατήρ Ανδρέα Κονάνου, που διδάσκει το αληθινό μήνυμα του Χριστιανισμού.\nΤα κείμενα του ξεχειλίζουν αγάπη και ελπίδα για τον άνθρωπο και την ζωή. Δεν έχει διστάσει πολλές φορές όμως να κάνει την κριτική του γι’ αυτά που βλέπει και ακούει καθημερινά. Και η κριτική του είναι πάντα γεμάτη αγάπη και ελπίδα για ένα καλύτερο αύριο.\nΈνα κείμενο του, το οποίο δημοσίευσε στην προσωπική του σελίδα στο Facebook κατάφερε να μας συγκινήσει. Μιλάει για τους απλούς καθημερινούς ανθρώπους και πως μέσα από την στάση ζωής τους, δείχνουν το νόημα του Χριστιανισμού. “Άγιοι της διπλανής πόρτας”. Διαβάστε παρακάτω:\nΈβγαινα από ένα εστιατόριο με μια οικογένεια που μου έκανε το τραπέζι αυτές τις μέρες. Τα φαγητά ήταν τέλεια, συγκρατήθηκα στο τέλος και δεν έφαγα γλυκό. Απόρησα κι εγώ με την αυτοκυριαρχία μου. Οι σερβιτόροι άψογοι στην περιποίησή τους, όλοι φορούσαν μάσκες, το σέρβις ήταν φοβερό, τα φαγητά υπέροχα, περάσαμε τέλεια.\n“Ήσασταν μεγάλη μου παρηγοριά στην καραντίνα, όταν έχασα και τη γυναίκα μου”\nΔείτε ακόμα Τα λόγια του π. Ανδρέα Κονάνου : «Τα ‘βαλα με το Θεό. Τον ρωτούσα πώς μπορεί και κοιμάται αυτές τις μέρες»\nΛόγω ζέστης κρατούσα τη ζακέτα μου στον ώμο, την είχα μαζί κυρίως για τυπικούς – διακοσμητικούς- λόγους και όχι για να τη φορέσω.\nΜου λέει ένας σερβιτόρος στην έξοδο: «Τελικά δεν το λέτε μόνο στους άλλους! Το κάνετε κι εσείς!!» «Δεν κατάλαβα. Τι ακριβώς εννοείτε;»\n«Ζακέτα να πάρεις! Εσείς, βλέπω, παίρνετε!», μου λέει. «Α, ναι! Χαχα. Γνωριζόμαστε;» «Ναι, σας ακούω συχνά και διαβάζω αυτά που γράφετε. Πήρα και το βιβλίο σας, τη Ζακέτα. Ήσασταν μεγάλη μου παρηγοριά στην καραντίνα, όταν έχασα και τη γυναίκα μου» «Τι λες τώρα!!!»\n«Ναι, πάτερ μου» «Είχε κάτι σοβαρό;» «Έφυγε ξαφνικά» «Κι έχετε και παιδιά;» «Ναι, δύο. Τα μεγαλώνω τώρα μόνος» «Πόσων ετών έφυγε η γυναίκα σου;» «39».\nΠατήρ Ανδρέας Κονάνος “Τι υπέροχοι άνθρωποι κυκλοφορούν ανάμεσά μας.”\nΑυτός όμως τα έλεγε όλα χαμογελαστά και ήρεμα, με τόση αξιοπρέπεια, χωρίς κακομοιριά ή απόγνωση. Μιλούσε με μια αρχοντιά και ευγένεια, ρε παιδί μου, αυτός ο άνθρωπος. Το στόμα του, που το έκρυβε η μάσκα, ήταν σαν να έβγαζε φως. Δεν τον λυπήθηκα, όσο κυρίως τον θαύμασα.\nΤι υπέροχοι άνθρωποι κυκλοφορούν ανάμεσά μας.\n«Τι ώρα σχολάς;», τον ρώτησα. «Στις 2 το βράδυ. Δουλεύω 6 με 2 σήμερα» «Καλό κουράγιο»\nΜε δυο παιδιά, με τόσα βάρη οικογενειακά, τόση θλίψη ασήκωτη, και πόσα άλλα δικά του θέματα, άγνωστα σε μένα. Ένιωσα αυτό το δέος που νιώθω συχνά με ανθρώπους σημαδεμένους απ’ τα χτυπήματα της ζωής, που αντί να τους διαλύουν, τους κάνουν να ανθίζουν, να μεγαλουργούν, να ξεχωρίζουν.\nΔείτε ακόμα Το γράμμα του πάτερ Ανδρέα Κονάνου για τον κορονοϊό μας έδωσε δύναμη να αντέξουμε τον εγκλεισμό μας\nΈνιωσα τόσο μικρός κι ασήμαντος μπροστά σ’ αυτόν τον σερβιτόρο, στο ήθος, στο ύφος, στο μεγαλείο και τη δύναμή του. Αλήθεια.\nΠατήρ Ανδρέας Κονάνος: Μιλάει για έναν πρακτικό χριστιανισμό. Χωρίς να αναφέρετε στον Θεό!\nΑυτές τις μέρες γνώρισα κι έναν άλλο υπέροχο άνθρωπο, νέο στην ηλικία, που πάει σε όλες τις εργασίες και υποχρεώσεις του με τα πόδια, όσο μακριά κι αν είναι. Ο λόγος; Η κοπέλα του έχει θέματα αναπνευστικά, και φοβάται μην κολλήσει τον ιό και της τον μεταδώσει.\nΚαι από λεπτότητα και προσοχή, δεν μπαίνει σε κλειστούς χώρους.\nΜε την κουβέντα κατάλαβα ότι δεν μπαίνει και επειδή δεν έχει λεφτά για να μπει.\nΓίνομαι αλοιφή με τέτοια άτομα που ενώ είναι φτωχά, είναι συγχρόνως τόσο αξιοπρεπή. Δεν ζητούν, δεν κλαίγονται, δεν το παίζουν θύματα και κακομοίρηδες.\nΝα φανταστείς, δεν μου το είπε ευθέως ότι είναι φτωχός και ότι δεν έχει μία, μα από κάτι πλάγιες κουβέντες το κατάλαβα και τελικά τον ψάρεψα και το έμαθα.\nΈρχεται ένας νέος και σου δείχνει «τον Χριστό της γειτονιάς»\nΕκτός των άλλων, είναι και βίγκαν. Δεν τρώει ούτε ψάρι, ούτε θαλασσινά ούτε τίποτα. Ούτε γάλα. Καλά, κρέας έχει να φάει εδώ και κάτι χρόνια.\n«Καλά, και τι τρως;» «Όλα τα άλλα.\nΔείτε ακόμα Πατήρ Ανδρέας Κονάνος: “Να διαλέγεις όσα κάνουν την ψυχή του παιδιού σου να ανθίζει!”\nΒασικά, τρώω εναλλάξ, φακές και ρύζι. Τη μια μέρα φακές, την άλλη ρύζι. Αγόρασα πριν καιρό ένα μικρό τσουβαλάκι φακές, και θα βγάλω όλους τους επόμενους μήνες. Και όταν έχω άνεση αγοράζω και ξηρούς καρπούς, μα όχι συνέχεια, διότι είναι λίγο ακριβοί.\nΚαι από τη λαϊκή, φρούτα και λαχανικά. Πάω νωρίς κι εκεί όμως, για να μην έχει πολύ κόσμο, μην κολλήσω κάτι και το μεταφέρω στην κοπέλα. Δεν θέλω να πάθει κάτι».\nΜα τι άνθρωποι υπάρχουν δίπλα μας!!\nΜας αρέσει να μιλάμε για τον Θεό, τον Παράδεισο και την Κόλαση, για πλούσιους και φτωχούς, για θεωρίες διάφορες και υψηλά νοήματα. Κι έρχεται ένας νέος, τριάντα τόσων ετών, και σου δείχνει ένα άλλο πρόσωπο του Θεού. Σου δείχνει «τον Χριστό της γειτονιάς», έναν πρακτικό χριστιανισμό.\nΜα τελικά, τι μετράει;\nΧωρίς να μιλάει για τον Θεό, ίσως μάλιστα να λέει ότι δεν πιστεύει καν στο Θεό!!! Μα τελικά, τι μετράει; Να λες πολλά και να μην κάνεις τίποτε; ή να κάνεις τόσα πολλά, χωρίς να βάζεις ετικέτες;….\n«Καλά, ρε παιδί μου, ούτε ένα αυγό δεν τρως;» «Όχι. Δεν αντέχω να τρώω κάτι που για να το φάω εγώ, ένα άλλο αθώο πλάσμα κάθεται ακίνητο όλη μέρα, σε όλη τη ζωή του και καταπιέζεται για το δικό μου κέφι.\nΈχεις δει, πάτερ, πώς ζουν οι αγελάδες και τα άλλα ζωντανά πριν τα σφάξουν και έρθουν στο πιάτο σου; Ε, εγώ δεν μπορώ πλέον να τα φάω αυτά τα πλάσματα».\nΕγώ δεν είμαι βίγκαν, μα τελικά διαπίστωσα ότι δεν είμαι ούτε χριστιανός ούτε ευαίσθητος ούτε τίποτε. Ο άλλος, δεν έχει λεφτά, δεν τρώει τίποτε ζωικό εδώ και χρόνια, δεν έχει στον ήλιο μοίρα, και σκέφτεται την κοπέλα του κάνοντας μεγάλες θυσίες.\nΠατήρ Ανδρέας Κονάνος: Σου δείχνει «τον Χριστό της γειτονιάς», έναν πρακτικό χριστιανισμό\nΚαι η πλάκα είναι ότι εκεί που περπατάγαμε βλέπουμε έναν φτωχό στο δρόμο, και βγάζει ο φτωχός μου φίλος να δώσει στον ζητιάνο κάτι κέρματα.\n«Μα τι του δίνεις, μωρέ; Εσύ είσαι πιο φτωχός από αυτόν!», του είπα. «Ναι, μα είχα κάτι ψιλά και του ‘δωσα».\nΠροχτές τον είδα πάλι, κι αναρωτιόμουν αν ήταν η μέρα που έφαγε τις φακές, ή την έβγαλε με ρύζι. Μου λέει χαρούμενος «σήμερα θα πάρω παπούτσια, χάλασαν αυτά που φοράω απ’ το πολύ περπάτημα». «Οκ, πάμε να πάρουμε μαζί, να βγω και μια βόλτα» του είπα.\nΠήγαμε, τα παπούτσια έκαναν περίπου εξήντα, αυτός είχε γύρω στα σαράντα, εννοείται του έδωσα τα υπόλοιπα να συμπληρώσει το ποσό. Και εννοείται, ο ίδιος δεν μου ζήτησε τίποτε! Απλά, θα ακύρωνε την αγορά ή θα έπαιρνε κάτι πιο φτηνό.\n“Δεν είμαι τόσο ταπεινός, απλός, βολικός, όπως αυτός ο νέος φίλος μου”\nΠήρε χαρούμενος τα καινούργια παπούτσια για περπάτημα, έβαλε τα παλιά παπούτσια στο κουτί, και μου λέει «Αυτά, τα φορούσα πολύ καιρό. Τα είχα βρει σε κάτι σκουπίδια, και ήταν στο νούμερό μου και τα φόρεσα μια χαρά.\nΤώρα θα τα αφήσω έξω από καμία εκκλησία, μήπως και τα πάρει άλλος, αν τον βολεύουν έστω στην κατάσταση που είναι» «Καλά, ρε παιδί μου, υπάρχουν άνθρωποι που φοράνε παπούτσια από σκουπίδια;» «Εννοείται, φίλε μου!\nΕγώ πώς τα πήρα και τα φόραγα τόσο καιρό; Και ξέρεις γιατί χάρηκα πολύ εκείνη τη μέρα που τα βρήκα; Διότι ήταν ακριβώς το νούμερό μου!!! 42 νούμερο, μου ήρθανε κουτί»\nΤι να πω. Μονάχα ντρέπομαι. Για μένα. Όχι ότι καλοπερνάω ή ότι ζω μια χλιδάτη ζωή. Αλλά, όπως και να το κάνουμε, δεν είμαι τόσο ταπεινός, απλός, βολικός, όπως αυτός ο νέος φίλος μου.\nΜέχρι πρότινος δεν είχε ούτε και πού να μείνει\nΠροσωπικά – δεν ξέρω εσύ!- δεν έχω φορέσει ποτέ μεταχειρισμένα παπούτσια. Ποτέ. Πόσο μάλλον από σκουπίδια, από άγνωστα πόδια εντελώς.\nΑ, μου ‘πε και το άλλο, ότι μέχρι πρότινος δεν είχε ούτε και πού να μείνει. Έμενε εδώ κι εκεί, και όπου τύχαινε κάθε βράδυ, δεν ήξερε πού θα τη βγάλει τη νύχτα. Μια στου ενός φίλου το σπίτι, μια στου άλλου.\nΜιλάμε για την απόλυτη αβεβαιότητα.\nΤο μόνιμο άγνωστο.\nΚαι έχει ένα μυαλό ξυράφι! Σου μιλάω για έναν άνθρωπο πανέξυπνο, χωρίς καμία σχέση με ουσίες ή αλκοόλ ή κάποια παραβατική συμπεριφορά. (Το λέω απλά, για να δείξω το ακριβές προφίλ του και όχι για να στιγματίσω, εννοείται, όποιον κάνει τον δικό του αγώνα)\nΜε προοπτικές σπουδαίες να σπουδάσει και να κάνει μεγάλα πράγματα. Και με μάτια τόσο καθαρά, αγνά και – παραδόξως- χαρούμενα.\nΓελά και χαίρεται συνέχεια, μα δεν έχει καμία άνεση οικονομική.\nΜου λέει με χιούμορ, σαν Ήλιος χαμογελαστός, «Διότι, αν δεν ξέρω τι θα φάω το μεσημέρι και πού θα κοιμηθώ το βράδυ, πώς να συγκεντρωθώ να διαβάσω, ώστε να ετοιμαστώ να δώσω πανελλήνιες, έστω τώρα, στα 35 μου, φίλε μου;!!»\nΟι άγιοι τελικά των ημερών μας είναι κάτι τέτοιοι τύποι.\nΆγνωστοι των αγνώστων.\nΠου δεν τους ξέρει ούτε η μάνα τους.\nΚαι το ‘πα όλο αυτό – ανώνυμα – σ’ έναν φίλο στο εξωτερικό, και μου λέει «Δώσε μου το λογαριασμό του παιδιού, να του βάλω έστω εκατό ευρώ, πάτερ» «Να ‘σαι καλά, ρε φίλε μου, τουλάχιστο θα πάρει κι άλλο τσουβάλι φακές και ρύζι, να έχει να φάει για τους επόμενους μήνες».\nΥπάρχουν άγιοι άνθρωποι φτωχοί.\nΥπάρχου και άγιοι άνθρωποι πλούσιοι, που έχουν και δίνουν. Τεράστια η γκάμα των ανθρώπων στον κόσμο μας.\nΤο βράδυ μου έστειλε μήνυμα στο κινητό για να μου πει πόσο χάρηκε που συνέβαλα κι εγώ για τα παπούτσια που αγόρασε. Θυμήθηκε να με ευχαριστήσει και για τα κρεμμύδια και τις μπανάνες που του έδωσα, διότι δεν χώραγαν όλα στο ψυγείο μου, ήταν τόσο τίγκα!!!\nΔεν ξέρω αν θα ‘μαι στον Παράδεισο στην άλλη ζωή.\nΕίμαι όμως πολύ ευγνώμων που έχω φίλους μου κάτι τέτοιους ανθρώπους, που μου κάνουν ήδη αυτή τη ζωή παραδεισένια.\nΆνθρωποι που εμφανίστηκαν από το πουθενά στο δρόμο μου, και κάνουν την καρδιά μου πιο ζεστή, και μου δείχνουν ότι ο Χριστός, μόνο όταν βγαίνει απ’ τα βιβλία και τις θεωρίες, μόνο τότε μπορεί και περπατάει στις καρδιές και τις απλές γειτονιές του κόσμου μας.\nΘέλω να γυρίζω πάντα σ’ αυτά τα βασικά.\nΣυγγνώμη αν εσύ είσαι πολύ μπροστά και σε αποσυντόνισα.\nPhoto cover via: mpetskas.com\nΠατήρ Ανδρέας Κονάνος : Παραιτήθηκε από τις τάξεις του κλήρου\nΤο γράμμα του πάτερ Ανδρέα Κονάνου για τον κορονοϊό μας έδωσε δύναμη να αντέξουμε τον εγκλεισμό μας\nΠατήρ Ανδρέας Κονάνος: “Να διαλέγεις όσα κάνουν την ψυχή του παιδιού σου να ανθίζει!”


Εξωδικαστικός μηχανισμός μέχρι 31/12/2019 – Φόρος υπεραξίας ακινήτων από 1/1/2020 | Bank Wars - Τράπεζες\nΕξωδικαστικός μηχανισμός μέχρι 31/12/2019 – Φόρος υπεραξίας ακινήτων από 1/1/2020\nΠαράταση ενός έτους, «παίρνει» ο εξωδικαστικός μηχανισμός (νόμος 4469/2017) και αντί για τις 31/12/2018 που έληγε, θα συνεχίσει να δέχεται αιτήσεις έως τις 31/12/2019. Η σχετική τροπολογία αναμένεται να ενσωματωθεί σε νομοσχέδιο και να ψηφιστεί έως τις 20 Δεκεμβρίου.\nΠαγώνει για ακόμη ένα έτος η επιβολή του φόρου υπεραξίας στις μεταβιβάσεις ακινήτων. Η σχετική τροπολογία κατατέθηκε στη Βουλή και ορίζει ως ημερομηνία ενεργοποίησης του φόρου που βαραίνει τους πωλητές ακινήτων, την 1/1/2020 και όχι την 1/1/2019.\nΜε άλλη τροπολογία που επίσης κατατέθηκε στη Βουλή, «παγώνουν» και για το 2019 οι αυξήσεις στα μισθώματα που καταβάλλει το δημόσιο και οι φορείς του δημοσίου.


Ένας έρωτας πραγματικός φονιάς και μία Αγγελική Νικολούλη πιο κοινωνικά ευαισθητοποιημένη από ποτέ! (vid) – Μικρόφωνο\nΧθες το απόγευμα, ένα απόγευμα Δευτέρας – μία λεπτομέρεια βασική όταν αναφερόμαστε στην πόλη της Λάρισας, που τα καταστήματα στο Κέντρο είναι ανοικτά και οποιαδήποτε εκδήλωση κι αν πραγματοποιηθεί τέτοια μέρα, αποτυγχάνει με μαθηματική ακρίβεια – διεξήχθη, στο Θέατρο Ουήλ, σε ένα νεοανεγερθέν κτήριο, που προορίζεται για εκδηλώσει μεγάλου βεληνεκούς, η παρουσίαση του νέου best seller της Αγγελικής Νικολούλη, «Έρωτας φονιάς», με παρουσία εκπροσώπων των τοπικών αρχών της περιοχής, της Ελληνικής Αστυνομίας, αλλά και του κλήρου. Πρόκειται για ένα βιβλίο που αποστέλλει ένα ξεκάθαρο μήνυμα στις κακοποιημένες γυναίκες, οι οποίες μένουν άπραγες υπομένοντας τις βιαιότητες των συζύγων και των εραστών τους.\nΣτο συγκεκριμένο βιβλίο, παρουσιάζονται διάφορες απόψεις καλύπτοντας ένα ευρύ φάσμα γυναικείων προσωπικοτήτων. Καταρχάς, αναφέρεται ότι οι αδύναμες και ευκολόπιστες γυναίκες είναι τα τέλεια θύματα ενός άνδρα που συνηθίζει να κακοποιεί τις γυναίκες με τις οποίες συμβιώνει. Αναδεικνύεται ακόμη, το γεγονός ότι μία γυναίκα, προσπαθώντας, μέσω μιας καινούριας γνωριμίας να βρει το φάρμακο για να θεραπεύσει την αρρώστια μιας παλιάς αγάπης, μπορεί να πέσει στα δίχτυα ενός τέτοιου άνδρα, που αρχικά, της φέρεται με έναν κάλπικο ιπποτισμό. Παρουσιάζεται δε και η οπτική ορισμένων παραδοσιακών γυναικών που ισχυρίζονται ότι «είναι στο φυσικό των αρσενικών να δίνουν χαστούκια για να επιβληθούν», άποψη την οποία εμφυσούν και στις κόρες τους, μετατρέποντάς τες, από μικρή ήδη ηλικία, σε θύματα του άνδρα δυνάστη.\nΑς ταξιδέψουμε όμως στις σελίδες του βιβλίου, μέσα από τα λόγια που η ίδια η Αγγελική Νικολούλη χρησιμοποίησε για να περιγράψει την ιστορία, την οποία πραγματεύεται το πόνημά της: «Εδώ έχουμε τέσσερις γυναίκες με διαφορετικές προσωπικότητες, που παγιδεύονται στη γοητεία του νάρκισσου, του διεστραμμένου επιχειρηματία. Μένω στη θέση της μιας γυναίκας που βρήκε τη δύναμη, γιατί κατάλαβε τον κίνδυνο, να πάρει το παιδί της, να αφήσει τα πλούτη στην άκρη και να μετοικήσει. Να φύγει για άλλη χώρα. Η δεύτερη γυναίκα σώθηκε την τελευταία στιγμή, από θαύμα. Οι άλλες δύο όμως, δεν είχαν την ίδια τύχη. Δολοφονήθηκαν και το τραγικό είναι ότι η μία από αυτές τις δύο γυναίκες δε βρέθηκε ποτέ. Ήταν τέτοιο το μίσος και η διαστροφή του δράστη, που την κομμάτιασε και την πέταξε στα σκουπίδια. Δε βρέθηκε ποτέ!»\nΜιας και το εν λόγω βιβλίο αναφέρεται σε πραγματικά γεγονότα, τα οποία και η ίδια κλήθηκε να εξιχνιάσει, μέσω της εκπομπής της, θέλησε, με αφορμή την παρουσίαση αυτή, να αναφέρει κάποια στοιχεία για τις κακοποιημένες Ελληνίδες, λέγοντας: «Θέλω να μείνω για λίγο, γιατί είναι ενδεικτικά και πρέπει να μας προβληματίσουν πιστεύω όλους, σε δυο-τρία στοιχεία που έδωσε η Γενική Γραμματεία Ισότητας, πριν από κάποιους μήνες, με αφορμή την παγκόσμια ημέρα εξάλειψης της βίας κατά των γυναικών. Υπάρχει μία γραμμή βοήθειας, γι’ αυτούς που τολμούν να ζητήσουν βοήθεια, το 15900. Βλέπουμε λοιπόν, ότι σε διάστημα περίπου πέντε χρόνων, από το Μάρτιο του 2011, έως το Νοέμβριο του 2016, αυτή η γραμμή δέχτηκε κοντά 27000 κλήσεις και 350 περίπου ηλεκτρονικά μηνύματα. Ξέρετε ποιο είναι το σοκαριστικό; Ότι, κατά μέσο όρο, οι γυναίκες που έπεσαν θύματα κακοποίησης, ήταν ανώτατου μορφωτικού επιπέδου, παντρεμένες και από 25 έως 54 χρόνων κι ένα ποσοστό 83% των κλήσεων, αφορούσαν σε ενδοοικογενειακή βία.»\nΗ ομιλία της Αγγελικής Νικολούλη κορυφώθηκε εκφράζοντας την άποψή της αναφορικά με το πώς ένας άνθρωπος, όπως όλοι εμείς, εξελίσσεται σε δολοφόνο, μέσα από τα λόγια που ακολουθούν: «Με ρωτάνε πολλοί, πώς εξελίσσετε ένας άνθρωπος σε δολοφόνο. Πώς ένας άνθρωπος που έχει ένα γλυκό προφίλ, μπορεί να εκδηλώσει ένα βίαιο χαρακτήρα, να γίνει δολοφόνος; Οι ειδικοί, ο καθένας από τη δική του θέση, με την εμπειρία και τη γνώση που έχει, σαφώς δίνουν την απάντηση. Άλλη θα σου δώσει ο αστυνομικός διευθυντής, ο αστυνομικός ερευνητής, άλλη ο κοινωνιολόγος, ο ψυχολόγος ή ο εγκληματολόγος. Εγώ ξέρετε τι βλέπω; Ότι εμείς οι γονείς, οι εκπαιδευτικοί και οι φίλοι, που βλέπουμε σε παιδιά κυρίως και σε εφήβους κάποια σημάδια, ιδιαίτερα, πρέπει να προλάβουμε, πριν αυτή η διαχωριστική γραμμή, που χωρίζει τη λογική από την παράνοια, πριν σπάσει, γιατί αν σπάσει είναι αργά. Με λίγα λόγια, πρέπει να παίρνουμε τα σημάδια και να βοηθάμε τα άτομα που έχουν ανάγκη, με ψυχολογική στήριξη κι όχι να κουκουλώνουμε το πρόβλημα.»\nΚατά τη διάρκεια της παρουσίασης αυτής, η Αγγελική Νικολούλη αναφέρθηκε και σε μία υπόθεση την οποία εξιχνιάζει την τρέχουσα περίοδο και το περιεχόμενο της οποίας προσομοιάζει με αυτό της ταινίας «Έτερος εγώ», δίνοντας την είδηση ότι η ταινία έχει αποσυρθεί από τις κινηματογραφικές αίθουσες, η αιτία…, ας τη δούμε μέσα από τα λόγια της ίδιας της ρεπόρτερ: «Σε μία κουβέντα με τους συντελεστές της ταινίας, ένα άτομο έθεσε ένα ερώτημα στο σεναριογράφο και σκηνοθέτη, εάν το σενάριο αυτό μπορεί να εμπνεύσει κάποιον να κάνει κάτι αντίστοιχο στην κανονική του ζωή. Δημιουργήθηκε έτσι, μια ένταση, γιατί του απάντησε βέβαια, ο σεναριογράφος, ότι αλίμονο, δε θα ‘χε βγει η «Σιωπή των Αμνών», δε θα ‘χαν βγει άλλες ταινίες. Επειδή όμως, είναι πολύ ευαισθητοποιημένος αυτός ο σεναριογράφος και σκηνοθέτης και ομολογώ ότι βοήθησε πάρα πολύ ξέρετε, αποφάσισε σήμερα να αποσύρει την ταινία για όσο διαρκούν οι έρευνες, μην τυχόν δημιουργήσει κάποιο πρόβλημα – μία ταινία που πήγαινε πάρα πολύ καλά – γιατί πραγματεύεται μία εκδίκηση μετά από τροχαίο. Έχει πέντε φόνους βέβαια, που στηρίζονται στους φίλιους αριθμούς του Πυθαγόρα. Και… πολλές φορές, κάποια αρρωστημένα μυαλά, μιμούνται τέτοιες καταστάσεις, βγήκε σήμερα – προς τιμήν του – και είπε ότι αποσύρει την ταινία για όσο διαρκούν οι έρευνες.»\nΣτη συνέχεια, ακολούθησε μία στιχομυθία μεταξύ της συγγραφέως και του κοινού, με ιδιαιτέρως ενδιαφέρον περιεχόμενο και απαντήσεις, από την πλευρά της Αγγελικής Νικολούλη. Ενδεικτικά, αξίζει να αναφερθούν οι απορίες που εξέφρασε μία θεολόγος αναφορικά με τις δολοφονίες που έχει εξιχνιάσει η δημοσιογράφος, μέσω της εκπομπής της, καθώς επίσης και την ύπαρξη του τέλειου εγκλήματος:\n– Καταρχάς, να σας συγχαρώ για την εκπομπή, για τα βιβλία, για τα βραβεία, που έχετε πάρει. Έχετε δώσει λύση σε πάρα-πάρα πολλές δολοφονίες.\n– Όχι, μην τα μπερδεύουμε! Οι αρχές εξιχνιάζουν δολοφονίες. Απλά εμείς, με την εμπιστοσύνη που μας δείχνει ο κόσμος και με την ανωνυμία που τηρούμε σε κάποιους μάρτυρες, γι’ αυτό και φτάνω εγώ στα δικαστήρια φορτωμένη στους ώμους, μαρτυρίες ανθρώπων που δε θέλουν να εμφανισθούν, εμείς απλά, βοηθάμε! Οι αρχές δίνουν τη λύση. Μην τα μπερδεύουμε!\n– Ναι, αλλά πολλές φορές, με τις μαρτυρίες που έχετε, εξιχνιάζονται πάρα πολλές υποθέσεις. Γενικότερα, έχετε βοηθήσει πάρα πολύ! Πιστεύετε εσείς, με όλα αυτά που έχετε δει, τελικά, υπάρχει το τέλειο έγκλημα ή θα βρεθεί κάποια στιγμή, ο δολοφόνος;\n– Ξέρετε κάτι, επειδή μπήκα και μικρή στο αστυνομικό ρεπορτάζ στην Ελλάδα κι έχω βγάλει και υποθέσεις πολύ δύσκολες και κατασκοπίες και άλλες. Όχι, δεν υπάρχει το τέλειο έγκλημα για ‘μένα. Υπάρχει ο τέλειος ερευνητής. Υπάρχει σήμερα η εξελιγμένη αστυνομία, τα εγκληματολογικά εργαστήρια, που είναι σύγχρονα και μπορεί να σου δώσουν απαντήσεις σε πολύ λεπτές έρευνες. Παλιά, δεν υπήρχαν όλα αυτά. Αλλά, δυστυχώς και οι αστυνομικοί φορτώνονται με πάρα πολλές ιστορίες και δε μένουν σε μια υπόθεση μόνο, έχουμε αυτό το πρόβλημα. Αλλά έχουμε και δυνατά αστυνομικά μυαλά! Λοιπόν, για ‘μένα δεν υπάρχει το τέλειο έγκλημα, υπάρχει ο επίμονος αναλυτής και ο τέλειος ερευνητής. Αυτός!\nΜία κυρία ήθελα να μάθει, εάν η αστυνομική ρεπόρτερ μπορεί να κοιμηθεί τα βράδια, ενώ ασχολείται με τόσο επικίνδυνες υποθέσεις:\n– Θα ήθελα να σας ρωτήσω, αν μπορείτε να κοιμηθείτε. Παράδειγμα, εγώ, από το περιστατικό της Σιάτιστας, δεν μπορούσα να κοιμηθώ επί μία εβδομάδα, έβλεπα τη μάνα αυτή και τρελαινόμουνα! Εσείς, που μιλούσατε μαζί της, πώς μπορούσατε και κοιμόσασταν το βράδυ;\n– Για να φτάσω στο δικαστήριο, που κλήθηκα να καταθέσω, στην Καστοριά, ήμουνα δύο εικοσιτετράωρα άυπνη! Και για την έρευνα αυτή, αλλά και για το γεγονός ότι μια μάνα κι ένας πατριός κάθονταν στο εδώλιο κι έπρεπε εγώ να είμαι ιδιαίτερα προσεκτική γι’ αυτά που θα έλεγα. Γιατί δεν ήταν μόνο η έρευνα, ήταν και πολλά άλλα στοιχεία. Γιατί, ακόμη κι εκείνη τη στιγμή που την έβλεπα, δεν μπορούσε το μυαλό μου να συλλάβει ότι μια μάνα θα ‘φτανε σε αυτό το σημείο. Σας το λέω κι ανατριχιάζω, πραγματικά κι ήμουνα δύο εικοσιτετράωρα άυπνη, πριν να πάω επάνω. Δεν είναι κι εύκολες αυτές οι ιστορίες, μας σημαδεύουν!\nΜία δικηγόρος ρώτησε την Αγγελική Νικολούλη, εάν έχει νιώσει ποτέ φόβο:\n– Ήθελα να ρωτήσω την κυρία Νικολούλη, αν νιώσατε φόβο σε όλη τη διαδικασία και εάν αυτό αποτέλεσε ανασταλτικό παράγοντα, για να σταματήσετε. Ακόμα και οι απλοί μάρτυρες, πολλές φορές σε κακουργήματα, φοβούνται να ‘ρθουν να καταθέσουν και όχι τόσο γιατί ευθύνονται. Εσάς, αυτός ο φόβος, ο έμφυτος, ως ανθρώπινη αδυναμία, ως ανθρώπινο, φυσικό επακόλουθο μιας μεγάλης πορείας για την εξιχνίαση ενός εγκλήματος, σας σταμάτησε ποτέ;\n– Όχι! Ξέρετε κάτι, δε θέλω να κάνω την ατρόμητη, αλλά… καταλαβαίνω ότι εγώ δεν ταιριάζω με το φόβο και ίσως επειδή έχω συνειδητοποιήσει πλέον, ότι… πρέπει να ζω με τον κίνδυνο ή δεν μπορώ να κάνω διαφορετικά, από τη στιγμή που επιλέγω να κάνω τέτοιου είδους έρευνες. Αλλά, επειδή τελευταία είχαμε κάποια πολύ σοβαρά περιστατικά, έπρεπε κι εγώ να λάβω κάποια μέτρα πια, ασφαλείας/προστασίας.\n– Χρειάζεται πολλή ψυχή για να μπουν οι διαχωριστικές γραμμές, για να πάρετε κάποιες αποφάσεις. Εκτίθεστε πάρα πολύ κι αυτό είναι πολύ δύσκολο.\n– Εντάξει, ζω πια με τον κίνδυνο! Κάποια στιγμή, που θα νιώσω ότι ο φόβος με λυγίζει, θα σηκωθώ να φύγω, απλούστατα!\nΗ πιο ωραία ερώτηση όμως εκφράσθηκε από ένα μικρό μαθητή του Γυμνασίου:\n– Τί παραπάνω θα θέλατε εσείς από την Ελληνική Αστυνομία και γιατί;\n– Δεν ξέρω αν το άκουσες και πριν, είπα ότι έχουμε ικανότατους αστυνομικούς κι είμαστε υπερήφανοι για την Ελληνική Αστυνομία. Απλά, να έχουν μεγαλύτερο αριθμό αστυνομικών κι εκπαίδευση. Αυτό θέλουν οι πολίτες, όχι εγώ… Αλλά, είμαστε ικανοποιημένοι από την ΕΛ.ΑΣ., αλίμονο αν χάναμε την εμπιστοσύνη μας σ’ αυτήν.\nΚι ενώ η συζήτηση όδευε προς τη λήξη και η Αγγελική Νικολούλη με την ιδιότητα της συγγραφέως πλέον, προετοιμαζόταν να υπογράψει τα βιβλία των αναγνωστών και θαυμαστών της, ξαφνικά, ένας κύριος της κάνει την ακόλουθη ερώτηση:\n– Κυρία Νικολούλη, θα θέλατε να γράψετε κι ένα άλλο βιβλίο;\n– Ναι, αισιοδοξούμε ότι κάποια στιγμή θα βγάλουμε κι άλλο.\n– Θα σας δώσω την υπόθεση του παιδιού μου, για να βγάλετε κι άλλο βιβλίο! Λέγομαι Σαράντης Δημήτριος και το σκότωσαν στην Αυστρία και μας είπαν ότι αυτοκτόνησε το παιδί, ενώ στις ιατροδικαστικές εξετάσεις δε φαίνεται ότι είναι αυτοκτονία! Αυτό θα βγει βιβλίο κυρία Νικολούλη! Θα ήθελα να το αναλάβετε!\n– Θα τα πούμε. Θα μου δώσετε κάποια τηλέφωνα να μιλήσουμε. Αυτά είναι πολύ λεπτά κι ευαίσθητα ζητήματα. Καταλαβαίνω ότι για να το λέτε, θα ‘χετε βάλει κι εσείς εμπειρογνώμονες ιατροδικαστές, που σας δίνουν μια άλλη εικόνα;\n– Ναι! Και τον κύριο Τσούγκα και την κυρία Ρουμπίνη.\n– Να μιλήσουμε μετά. Να μου δώσετε ένα τηλέφωνο, να μιλήσουμε με ηρεμία για όλα αυτά, γιατί είναι σοβαρά θέματα.\n– Βεβαίως! Κι άλλο βιβλίο θα γράψετε κυρία Νικολούλη! Σας το λέω! Κι ευχαριστώ!\n– Είναι τραγικό, για ένα γονιό να χάνει το παιδί του! Θα τα πούμε, θα τα πούμε με ηρεμία!\nΚαι κάπως έτσι, αφού υπεγράφησαν και τα βιβλία του φιλοθεάμονος κοινού, η εκδήλωση έλαβε τέλος. Μία παρουσίαση, η οποία περιελάμβανε ομιλία, ειδήσεις και συγκίνηση. Όλα όμως διαχειριζόμενα με τρόπο, που μονάχα μία έμπειρη δημοσιογράφος, όπως η Αγγελική Νικολούλη μπορεί να τα αντιμετωπίσει και να φέρει σε πέρας οτιδήποτε βρεθεί στο διάβα της!\nO «Χαρτοπόλεμος» του Γιώργου Παλούμπη στο Θέατρο Ιλίσια Βολανάκης


Σχολείο | Science Wiki | Fandom\nθρανίο Διδασκαλία σχολείο\nΔιδασκαλία σχολείο εκπαίδευση\nΛύκειο της Αθήνας\n- Ένα εκπαιδευτήριο.\nΗ ονομασία "Σχολείο" σχετίζεται ετυμολογικά με την λέξη "σχόλιο".\nΤο σχολείο είναι ίδρυμα σχεδιασμένο να επιτρέπει και ενθαρρύνει τους μαθητές να μαθαίνουν, υπό την καθοδήγηση δασκάλων. Η λέξη σχολείο, από την οποία παράγεται και η αντίστοιχη αγγλική school, είναι ελληνική και προέρχεται από τη λέξη σχόλη που σημαίνει απραξία ή χρόνος ανάπαυσης ή διαθέσιμος χρόνος ή αργία, πχ "κατά το χρόνο της σχόλης μου, βλέπω τηλεόραση".\nΟι περισσότερες χώρες έχουν σχολεία ενταγμένα σε εκπαιδευτικά συστήματα, η παρακολούθηση των οποίων είναι συνήθως υποχρεωτική. Τα ονόματα αυτών των σχολείων ποικίλουν ανάλογα με τη χώρα, αλλά εν γένει περιλαμβάνουν την πρωτοβάθμια ή στοιχειώδη εκπαίδευση (Δημοτικό σχολείο) για τα νεαρά παιδιά και τη δευτεροβάθμια εκπαίδευση (Γυμνάσιο, Λύκειο) για τους εφήβους που έχουν συμπληρώσει την πρωτοβάθμια εκπαίδευση.\nΕπιπρόσθετα σε αυτά τα δύο βασικά σχολεία, σε πολλές χώρες οι μαθητές έχουν επίσης πρόσβαση και παρακολουθούν σχολεία πριν και μετά την πρωτοβάθμια και δευτεροβάθμια εκπαίδευση. Τέτοια είναι τα νηπιαγωγεία, ή εν γένει τα σχολεία προσχολικής αγωγής που προσφέρουν εναν βαθμό σχολειοποίησης σε πολύ μικρά παιδιά (συνήθως 3 εως 5 ετών). Μετα τη δευτεροβάθμια εκπαίδευση ή και παράλληλα προς αυτήν, υπάρχουν αφ' ενός τα Πανεπιστήμια, Τεχνολογικά Ιδρύματα, Κολλέγια ή Σεμινάρια που απαρτίζουν την Τριτοβάθμια εκπαίδευση (Ανώτερη και Ανώτατη) και αφ' ετέρου η επαγγελματική ή τεχνική εκπαίδευση.\nΥπάρχουν επίσης μη κρατικά σχολεία: Τα ιδιωτικά σχολεία που είτε απευθύνονται σε μαθητές με ειδικές ανάγκες που δεν καλύπτονται από τα κρατικά σχολεία είτε λειτουργούν παράλληλα με τα δημόσια (κρατικά) σχολεία, τα θρησκευτικά σχολεία, ή σχολεία που έχουν διαφορετικές προδιαγραφές εκπαίδευσης.\nΤα σχολεία για ενήλικες περιλαμβάνουν τα Ινστιτούτα επαγγελματικής κατάρτησης (ΙΕΚ) και τις Επαγγελματικές, Στρατιωτικές κ.α. σχολές, πολλές από τις οποίες είναι ενταγμένες στην τριτοβάθμια εκπαίδευση, πχ Σχολή Ικάρων , Ανωτάτη Σχολή Καλών Τεχνών .\nΣτην κατ' οίκον διδασκαλία και στα διαδικτυακά σχολεία, όπως είναι το Ανοικτό Πανεπιστήμιο, η διδασκαλία και η μάθηση γίνονται εκτός του παραδοσιακού κτηρίου του σχολείου.\nΙστορία και εξέλιξη του σχολείου Edit\nΗ έννοια της ομαδοποίησης των μαθητών σε συγκεκριμένες τοποθεσίες για να μάθουν υφίσταται από την εποχή των Κλασσικών χρόνων της ελληνικής αρχαιότητας. Η Ακαδημία του Πλάτωνα και η Περιπατητική Σχολή αποτελούσαν οργανωμένα δημόσια εκπαιδευτικό ίδρυμα κατ' αντίθεση της κατ' οίκον ιδιαίτερης διδασκαλίας την οποία επιτελούσαν οι παιδοτρίβες. Επίσης οργανωμένα σχολεία βρίσκονται στην αρχαία Ινδία (Gurukul) και στην αρχαία Κίνα. Η Βυζαντινή Αυτοκρατορία είχε, από το 425 μ.Χ., εκπαιδευτικό σύστημα που ξεκινούσε από τη στοιχειώδη εκπαίδευση η οποία ήταν προαπαιτούμενο για τους στρατιωτικούς.\nΟ Ισλαμικός πολιτισμός ανέπτυξε εκπαιδευτικό σύστημα με τη μοντέρνα έννοια του όρου. Κατ' αρχήν τα τζαμιά συνδύαζαν αμφότερες τις θρησκευτικές και εκπαιδευτικές δραστηριότητες αλλά, κατά τον 9ο αιώνα, ιδρύθηκαν οι μεντρεσέδες (madrassa) που ήταν κανονικά σχολεία. Επίσης εισήχθη η έννοια της δημόσιας δωρεάν παιδείας, κάτω από τον έλεγχο του Χαλίφη.\nΕπι Οθωμανικής αυτοκρατορίας, οι πόλεις Προύσα και Αδριανούπολη έγιναν τα κύρια κέντρα μάθησης. Το οθωμανικό σύστημα του Kulliye, ένα σύνθετο κτήριο που περιελάμβανε τζαμί, νοσοκομείο, μεντρεσέ, δημόσιες κουζίνες και εστιατόρια, έκανε την μάθηση προσιτή σε ευρύτερο κοινό μέσω δωρεάν γευμάτων, ιατρικής περίθαλψης και μερικές φορές δωρεάν διαμονής.\nΣτην Ευρώπη του Μεσαίωνα και στην πρώιμη Μοντέρνα εποχή, ο κύριος στόχος των σχολείων (κατ' αντίθεση προς τα Πανεπιστήμια) ήταν η διδασκαλία των Λατινικών. Αυτό οδήγησε στον όρο grammar school και στον αντίστοιχο Ελληνικό όρο γραμματοδιδασκαλείο που χαρακτηρίζει το σημερινό Δημοτικό σχολείο.\nΤο σχολείο στο σύγχρονο ελληνικό κράτος Edit\nΟι Έλληνες λογίζονται φιλεκπαιδευτικός λαός. Είτε λόγω της αρχαιοελληνικής παράδοσης, είτε λόγω της γεωγραφικής θέσης και του γεωγραφικού αναγλύφου, είτε λόγω της ιδιαιτερότητας της ελληνικής γλώσσας ή οποία επί Ελληνιστικών χρόνων ήταν η κυρίαρχη γλώσσα του δυτικού κόσμου, η λαϊκή σοφία έχει αποκρυσταλλωμένη άποψη υπέρ του σχολείου. Το "άνθρωπος αγράμματος, ξύλο απελέκητο" αντικατοπτρίζει τον διαρκή πόθο των Ελλήνων για το σχολείο. Μετά την Ακαδημία του Πλάτωνα και το Λύκειο του Αριστοτέλη, οι Έλληνες δούλοι που αναλαμβάνουν την μόρφωση των Ρωμαίων, το Βυζάντιο που ιδρύει σχολεία και κατά το Μεσαίωνα, ο ελληνικός Χριστιανισμός με τα "ιερογράμματα", διατηρούν την παράδοση του σχολείου.\nΜε την άφιξή του στην Ελλάδα το 1828, ο Ιωάννης Καποδίστριας ιδρύει ορφανοτροφεία στην Αίγινα και τον Πόρο, όπου τα ορφανά ελάμβαναν γενική μόρφωση και επαγγελματική εκπαίδευση και όπου παράλληλα λειτουργούσαν διδασκαλεία για την μόρφωση των δασκάλων. Ιδρύεται γεωργική σχολή στην Τίρυνθα, ιερατική σχολή στον Πόρο και στρατιωτικό σχολείο στο Ναύπλιο.\nΜε τον Όθωνα, το 1933, εκδόθηκε διάταγμα που καθόριζε τις αρμοδιότητες της "επί των Εκκλησιαστικών γραμματείας" που ήταν το πρώτο υπουργείο παιδείας. Οι Βαυαροί διαίρεσαν την όλη εκπαίδευση σε τρεις κύκλους, τη στοιχειώδη εκπαίδευση, τη μέση και την ανώτερη. Τη στοιχειώδη εκπαίδευση ονόμασαν Δημοτική, διότι η διοίκηση και η εποπτεία ανατέθηκαν στους Δήμους, σύμφωνα με τον νόμο της 6 Φεβρουαρίου 1834 που ήταν πιστό αντίγραφο του γαλλικού νόμου του 1833, και η διάρκεια φοίτησης προβλεπόταν να είναι επταετής. Βάση αυτού του νόμου ιδρύθηκε Διδασκαλείο στο Ναύπλιο το 1835, όπου εισήχθη η αλληλοδιδακτική μέθοδος. Το 1836 συστάθηκε η “Φιλεκπαιδευτική εταιρία” που ίδρυσε σχολεία θηλέων και προετοίμασε τις πρώτες δασκάλες. Δυστυχώς όμως ούτε η υποχρεωτική φοίτηση ούτε η επταετής διάρκεια εφαρμόστηκαν και η θέση των δασκάλων ήταν τραγική.\nΤο 1944, λόγω της απροθυμίας των δήμων να ιδρύσουν και συντηρήσουν σχολεία εκδόθηκε διάταγμα σύμφωνα με το οποίο “εις την δημοτική εκπαίδευσιν συντρέχει και το κράτος κατά το μέτρον της ανάγκης των δήμων”. Παρ όλα ταύτα η κατάσταση χειροτέρεψε και το 1863 το διδασκαλείο έκλεισε. Το 1871 ιδρύεται στην Αθήνα ο “Σύλλογος προς διάδοσιν των Ελληνικών Γραμμάτων” μέλη του οποίου το 1874 ιδρύουν το εξατάξιο “Πρότυπο δημοτικό σχολείο” στην Αθήνα και το τετρατάξιο “Παιδαγωγείο” στη Θεσσαλονίκη. Έτσι σ' αυτήν την περίοδο ο εκπαιδευτικός κύκλος αποτελείται από το δημοτικό σχολείο με τετραετή φοίτηση ακολουθεί το Ελληνικό σχολείο με τριετή φοίτηση και τέλος το Γυμνάσιο με τετραετή φοίτηση.\nΟι δάσκαλοι το 1873 ιδρύουν τον “Ελληνικόν διδασκαλικόν σύλλογον” ο οποίος εκδίδει το περιοδικό “Πλάτων” και κατορθώνουν να υψώσουν το ενδιαφέρον της κοινής γνώμης και των πολιτικών για τα εκπαιδευτικά θέματα. Έτσι το 1876 ο υπουργός παιδείας στη Βουλή χαρακτηρίζει “την κατάσταση της εκπαίδευσης εμπαιγμόν δια το έθνος”. Ιδρύεται Διδασκαλείο τριετούς φοίτησης στην Αθήνα, καθώς καθ άλλα δύο στην Τρίπολη και στην Κέρκυρα και το 1881 άλλο ένα στη Λάρισα. Το 1895, ο νόμος “Περί στοιχειώδους ή δημοτικής εκπαίδευσης” διαιρεί τα σχολεία σε κοινά, με έναν δάσκαλο όταν έχουν μέχρι 80 μαθητές, και πλήρη με δύο δασκάλους όταν έχουν μέχρι 140 μαθητές. Όταν οι μαθητές είναι μέχρι 200 το σχολείο είναι τριθέσιο και για περισσότερους από 200 τετραθέσιο. Όπου δεν ήταν δυνατόν να ιδρυθούν κοινά (μονοθέσια) σχολεία προβλεπόταν η ίδρυση γραμματοδιδασκαλείων. Επίσης ιδρύονται εξατάξια σχολεία οι απόφοιτοι των οποίων μπορούν να εγγραφούν στην τρίτη τάξη των “Ελληνικών” σχολείων.\nΤο 1921, τα “κοινά” σχολεία αφομοιώνονται με τα “εξατάξια”, το 1929 επί Βενιζέλου καθορίζεται εξαετής η διάρκεια της δημοτικής εκπαίδευσης και το όριο για την ίδρυση μονοθέσιου δημοτικού σχολείου κατεβαίνει στους 15 μαθητές, με στόχο την καταπολέμηση του αναλφαβητισμού, διότι σύμφωνα με την απογραφή του 1828 υπήρχαν 3500 συνοικισμοί με λιγότερα από 15 παιδιά σχολικής ηλικίας και έτσι, κάθε χρόνο, πάνω από 25.000 παιδιά δεν γραφόντουσαν σε κανένα σχολείο. Παρ' όλα αυτά, κατά τη στατιστική του 1936, ενώ στην πρώτη τάξη γραφόντουσαν 200.000 μαθητές, από την έκτη τάξη αποφοιτούσαν μόνο 75.000. Το 1954, στο 3094/1954 (ΦΕΚ252 τ.Α) νομοθετικό διάταγμα “περί καταπολεμήσεως του αναλφαβητισμού” ιδρύονται τα “νυχτερινά σχολεία” για την παροχή της βασικής μόρφωσης σε μαθητές ηλικίας 14 έως 20 ετών, οι οποίοι λόγω της κατοχής και του εμφυλίου δεν είχαν ολοκληρώσει τη στοιχειώδη εκπαίδευση. Στο ίδιο διάταγμα προβλέπεται ότι, μετά το 1962, όποιος δεν έχει απολυτήριο δημοτικού σχολείου δεν θα μπορεί να διευθύνει επιχείρηση ή βιοτεχνικό κατάστημα. Έτσι το 1953-54 λειτούργησαν 2.300 νυχτερινά σχολεία με 67.000 μαθητές και 2.350 δασκάλους, πολλοί από τους οποίους εργάστηκαν δωρεάν. Στη στατιστική της UNESCO για το 1957, το ποσοστό αναλφαβητισμού στην Ελλάδα ανερχόταν σε 25%, ενώ στην Τουρκία σε 68% και στη Γιουγκοσλαβία σε 27%.\nΗ μέση εκπαίδευση επίσης ξεκινάει με τη Βαυαρική αντιβασιλεία το 1836 και χωρίζεται σε δύο κύκλους : κατ' αρχάς το τριετές “Ελληνικό σχολείο” κατ αντιστοιχία του Βαυαρικού “Latina” και κατόπιν το τετραετές “Γυμνάσιο” το οποίο έχει ως στόχο την “... προπαρασκευήν των μαθητών που θέλουν να σπουδάσουν ανώτερες επιστήμες στα Πανεπιστήμια.”\nΟι δάσκαλοι των πρώτων καλούνται “Ελληνοδιδάσκαλοι” και των γυμνασίων “καθηγητές”. Όταν το Πανεπιστήμιο άρχισε να δίνει διπλώματα, διοριζόντουσαν στη μέση εκπαίδευση πτυχιούχοι της φιλολογίας και της φυσικομαθηματικής. Επειδή οι εκπαιδευτικοί διοριζόντουσαν, έπαιρναν μετάθεση ή απολυόντουσαν με αυθαίρετο τρόπο, το 1885 εκδόθηκε διάταγμα που όριζε ότι οι “λειτουργοί της μέσης εκπαίδευσης αναγνωρίζονται ως μόνιμοι”. Το διάταγμα αυτό ανακλήθηκε το 1886. Οι τύποι των σχολείων του 1836 βασικά παρέμειναν μέχρι την εκπαιδευτική μεταρρύθμιση του 1929. Το 1922 ιδρύθηκαν τα “Πρακτικά Λύκεια” πάνω στο πρότυπο της Βαρβακείου σχολής, η οποία λειτουργούσε με ιδιαίτερο πρόγραμμα από το 1886.\nΗ Βαρβάκειος Σχολή ιδρύθηκε το 1843 ως γυμνάσιο στο οποίο είχε συμπληρωθεί και Ελληνικόν σχολείο, αλλά το 1886 μεταρρυθμίστηκε σε πρακτικό λύκειο για να εκπληρώσει “ειδικόν εκπαιδευτικόν σκοπόν” που ήταν “η ανάπτυξις και μόρφωσις της διανοίας, τως εις αυτό φοιτούντων μαθητών, η ηθική αγωγή και ειδικώς η προπέδευσις προς αυτάρκη σπουδήν των θετικών επιστημών”. Το 1915 το Βαρβάκειο συνδέθηκε με το “Διδασκαλείο Μέσης Εκπαίδευσης” και αποτέλεσε το δεύτερο πρότυπο σχολείο της Ελλάδας.\nΜε την εκπαιδευτική μεταρρύθμιση του 1929 από τον Αλ. Δελμούζο, επί κυβερνήσεως Βενιζέλου, διαμορφώνονται δύο εξαετείς κύκλοι σπουδών, στις μικρές κωμοπόλεις ιδρύονται διτάξια ημιγυμνάσια και κατώτερα επαγγελματικά σχολεία (γεωργικά, εμπορικά, βιομηχανικά, οικοκυρικά). Το 1930 ιδρύεται το Ανώτατον εκπαιδευτικόν συμβούλιον και στις 4 Ιουνίου 1930 ο Γ. Παπανδρέου, ως υπουργός παιδείας της κυβέρνησης Βενιζέλου, κλείνει δάνειο της Ελληνικής κυβέρνησης με Σουηδική εταιρία για τις ανάγκες της παιδείας. Με το δάνειο αυτό μέσα σε δύο χρόνια 1930-32 ανεγέρθηκαν 145 διδακτήρια και αποπερατώθηκαν άλλα 1375. Έτσι προστέθηκαν 7376 αίθουσες διδασκαλίας για τις οποίες δαπανήθηκαν 1476 εκατομμύρια προπολεμικές δραχμές.\nΗ κυβέρνηση Μεταξά το 1937 τροποποιεί τους τύπους σχολείων της μεταρρύθμισης του Δελμούζου εισάγοντας το οκτατάξιο γυμνάσιο-λύκειο στο οποίο γράφονται οι μαθητές του Δημοτικού μετά την τετάρτη τάξη. Όσοι όμως δεν θέλουν να συνεχίσουν στη μέση εκπαίδευση υποχρεώνονται να συνεχίσουν για άλλα δύο χρόνια στο δημοτικό ώστε να ολοκληρώσουν εξαετή υποχρεωτική στοιχειώδη εκπαίδευση. Τα έξι πρώτα έτη απετέλεσαν το εξατάξιο Γυμνάσιο και ακολουθεί το διτάξιο Λύκειο.\nΤο 1944, με τον κατοχικό νόμο 1468 της 27-2-1944 επανέρχεται το εξατάξιο γυμνάσιο. Με την απελευθέρωση για τις χρονιές 1945 έως 1950, γράφονται στο Γυμνάσιο 138.000, 143.000, 165.000, 174.000 και 183.000 μαθητές αντίστοιχα, που αντιστοιχούσαν σε λιγότερους από 4.000 εκπαιδευτικούς. Έτσι, μετά από την έντονη κίνηση των συνδικαλιστικών οργανώσεων των εκπαιδευτικών λειτουργών, δημιουργήθηκαν και πάλι σοβαρές ανησυχίες και το 1951, κατόπιν πρωτοβουλίας του Γ. Παπανδρέου, εκδόθηκε ο νόμος 1823 που προέβλεπε τον διαχωρισμό της μέσης παιδείας σε τριετές Γυμνάσιο και τριετές Λύκειο, το οποίο διαχωριζόταν σε φιλολογοϊστορικο Λύκειο και φυσικομαθηματικό Λύκειο.\nΣτο 1ο άρθρο αυτού του νόμου καθορίζεται ότι ο σκοπός της Μέσης εκπαίδευσης είναι “η διάπλασις χρηστών πολιτών εν τω πλαισίω των ιδεωδών του Ελληνοχριστιανικού πολιτισμού”, ο οποίος και αναγνωρίστηκε αυτούσιος στο σύνταγμα της 1ης Ιανουαρίου 1951 ότι είναι ο σκοπός της μέσης και στοιχειώδους εκπαίδευσης. Ο νόμος αυτός δεν εφαρμόστηκε από την επελθούσα κυβέρνηση Παπάγου και το 1959 η κυβέρνηση Καραμανλή διατηρεί ενιαίο το Γυμνάσιο, αλλά μετά την 3η τάξη οι απόφοιτοι παίρνουν απολυτήριο που τους δίνει το δικαίωμα να εγγραφούν στις μέσες επαγγελματικές σχολές.\nΕπίσης, κατά τα τρία τελευταία έτη το Γυμνάσιο διαχωρίζεται σε κλασσικό, πρακτικό και όχι μόνο.\nΚατά την διάρκεια της δικτατορίας, υλοποιήθηκε ο νόμος 1823 που προέβλεπε το σημερινό 3τάξιο γυμνάσιο και 3τάξιο λύκειο. Αργότερα, το Λύκειο διαχωρίστηκε σε 3τάξιο ενιαίο λύκειο(ΓΕΛ) για όσους μαθητές είχαν την δυνατότητα να συνεχίσουν κανονικά την εκπαίδευσή τους και το 3τάξιο τεχνικό λύκειο(ΕΠΑΛ) για όσους δεν είχαν δυνατότητες να ανταπεξέλθουν στην δευτερόβαθμια εκπαίδευση, μαθαίνοντας μέσω αυτού κάποια ειδίκευση.\n↑ Online Etymology Dictionary; H.G. Liddell & R. Scott, A Greek-English Lexicon\nΑνακτήθηκε από το "https://science.fandom.com/el/wiki/%CE%A3%CF%87%CE%BF%CE%BB%CE%B5%CE%AF%CE%BF?oldid=273275".


Αθήνα, η πόλη μου... | FMAG\n· Εκθέσεις · Αθήνα // Δημοσίευση: 04 Απρ 2019\nτο METApolis συμμετέχει στην ομαδική έκθεση “H Πόλη μου” στο πλαίσιο της Photovision & Ιmage+Tech 2019\nTo METApolis και η Κάριτας Ελλάς, σας προσκαλούμε στην Photovision & Ιmage+Tech 2019 από την Παρασκευή 5 Απριλίου 2019 έως την Κυριακή 7 Απριλίου 2019 στο εκθεσιακό κέντρο HELEXPO|ΜΑROUSSI που συνδιοργανώνεται από την εταιρεία Be-Best & το περιοδικό ΦΩΤΟγράφος και τελεί υπό την αιγίδα του ΣΕΚΑΦ\nΤο METApolis συμμετέχει στην ομαδική έκθεση “H Πόλη μου” και παρουσιάζει τα φωτογραφικά έργα 28 προσφύγων και αιτούντων άσυλο με γενικό τίτλο “Αθήνα, η πόλη μου...”, που πήραν μέρος στο εκπαιδευτικό σεμινάριο για την Τέχνη της Φωτογραφίας που πραγματοποίησε η Κάριτας Ελλάς. Οι συμμετέχοντες ηλικίας μεταξύ 16 και 41 ετών, από τη Συρία, το Ιράκ, το Αφγανιστάν, την Παλαιστίνη, την Αλγερία, το Μαρόκο, την Αίγυπτο, την Ουκρανία, το Πακιστάν και την Γκάνα, μοιράζονται μαζί μας τις δικές τους σκέψεις, εικόνες, στιγμές, τα φωτογραφικά κλικ, μέσα από ένα ταξίδι γνώσης και ζωής στην πόλη, στην περιήγηση, στην ίδια την ψυχή ενός Ανθρώπου που ταξίδευσε από μακριά και είναι μαζί μας.\nΗ Κάριτας Ελλάς υλοποίησε το 2017-2018 ένα τρίμηνο εκπαιδευτικό σεμινάριο φωτογραφίας στο Κοινωνικό Κέντρο της, στο Νέο Κόσμο, με εισηγητή τον δάσκαλο φωτογραφίας - φωτοειδησεογράφο κ. Γιάννη Γιαννακόπουλο. Η Κάριτας Ελλάς το 2019 συνεχίζει την προσέγγιση στην ψηφιακή φωτογραφία με μια νέα ομάδα, με Θέμα το Ταξίδι… όπως το αντιλαμβάνεται ο καθένας. Κατά την διάρκεια της παρακολούθησης θα εξασκηθούν σε συναντήσεις εντός & εκτός της τάξης για να εξοικειωθούν με τον εξοπλισμό, αλλά και την φωτογραφική σύνθεση.\nΤο σεμινάριο εντάσσεται στο Πρόγραμμα «ΜΕΤΑΒΑΣΙΣ - Συμμετοχή, ενίσχυση και κοινωνική ένταξη προσφύγων/μεταναστών στην Ελλάδα» που αφορά στην υποστήριξη και την ένταξη των προσφύγων και μεταναστών στην ελληνική κοινωνία. Το Πρόγραμμα χρηματοδοτείται από το Γερμανικό Υπουργείο Εξωτερικών και την Κάριτας Γερμανίας.\nΟμαδική έκθεση φωτογραφίας: “Η Πόλη μου...”\nΗ Κάριτας είναι διεθνής οργάνωση με πάνω από 160 ανεξάρτητα μέλη. Αποτελεί τη δεύτερη μεγαλύτερη παγκόσμια οργάνωση μετά τον ΟΗΕ και είναι πάντα στην πρώτη γραμμή σε περιπτώσεις ανθρωπιστικών και κοινωνικών κρίσεων, πολέμου και φυσικών καταστροφών. Επίκεντρο για την Κάριτας είναι πάντα ο άνθρωπος, ανεξαρτήτως φυλής, φύλου, θρησκείας, πολιτικών πεποιθήσεων και κουλτούρας.\nΣτην Ελλάδα, η Κάριτας Ελλάς λειτουργεί από τις αρχές τις δεκαετίας του ’80 και το 1994 έλαβε νομική υπόσταση ως αναγνωρισμένο Φιλανθρωπικό Σωματείο. Εδρεύει στην Αθήνα και μέλη της είναι 11 Επαρχιακές Κάριτας από όλη την Ελλάδα. Τελεί υπό την αιγίδα της Ιερής Συνόδου της Καθολικής Ιεραρχίας της Ελλάδος για τη Φιλανθρωπία, την Αγαθοεργία και την Κοινωνική Συμπαράσταση με έμφαση στους φτωχούς, τους ευάλωτους και τους κοινωνικά αποκλεισμένους συνανθρώπους μας.\nΗ Κάριτας Ελλάς συντονίζει την επιχειρησιακή δράση σε περιπτώσεις έκτακτης ανάγκης, υλοποιεί κοινωνικό έργο και συνηγορεί για έναν καλύτερο και δικαιότερο κόσμο, για όλους τους ανθρώπους\nΚάριτας Ελλάς :\nΤηλ:210-5247879, Φαξ: 210-5247990\nΠαρ, 05/04/2019 - 11:00 έως Δευ, 08/04/2019 - 20:59\nΛεωφ. Κηφισίας 39 Μαρούσι 151 23


Υποχρεωτικός εμβολιασμός υγειονομικών και στην Κύπρο; Τα δεδομένα | Offsite\nΤι λέει το Υπ. Υγείας - Η θέση ΟΚΥπΥ, ΠΙΣ και νοσηλευτών\nΤην ώρα που κρούσματα και νοσηλείες έχουν πάρει την ανιούσα, η Κυβέρνηση ανακοίνωσε κίνητρα εμβολιασμού ενώ ταυτόχρονα εξετάζονται περαιτέρω κίνητρα για τους νέους. Παράλληλα εξετάζονται και άλλες ενέργειες για να αυξηθεί η εμβολιαστική κάλυψη όπως π.χ. τα κέντρα εμβολιασμού όπου πολίτες θα μπορούν να πηγαίνουν χωρίς ραντεβού από την πύλη.\nΜε αφορμή τις ανακοινώσεις για υποχρεωτικό εμβολιασμό επαγγελματιών υγείας στην Ελλάδα, φαίνεται ότι φουντώνει η συζήτηση για το θέμα και στην Κύπρο.\nΘυμίζουμε ότι στην Ελλάδα έχει ανακοινωθεί πως από 1η Σεπτεμβρίου θα είναι υποχρεωτικός ο εμβολιασμός των επαγγελματιών υγείας σε δημόσιο και ιδιωτικό τομέα. Πριν την Ελλάδα επέβαλαν υποχρεωτικό εμβολιασμό σε υγειονομικούς και άλλες χώρες όπως η Ιταλία και η Γαλλία.\nΗ offsite αναζήτησε πληροφορίες για το θέμα και ποια είναι τα δεδομένα σήμερα στην Κύπρο. Επικοινωνήσαμε με το υπουργείο Υγείας και ρωτήσαμε εάν γίνονται σκέψεις για να γίνει και στην Κύπρο υποχρεωτικός ο εμβολιασμός των επαγγελματιών υγείας.\nΑρμόδια πηγή που μίλησε στην Offsite μας ανέφερε πως «στο πλαίσιο επαναξιολόγησης όλων των μέτρων και σύμφωνα με τα δεδομένα, όλα τα ενδεχόμενα είναι υπό συζήτηση». Ωστόσο όπως μας λέχθηκε, τη δεδομένη στιγμή γίνεται νέα καταγραφή των δεδομένων λόγω του ότι αρκετοί εργαζόμενοι στον τομέα της υγείας, διευθέτησαν το ραντεβού τους μέσω της Πύλης Εμβολιασμού.\nΠαρόλο που τίποτα τώρα δε μπορεί να θεωρηθεί σίγουρο, θα πρέπει πρώτα να καταγραφεί το ποσοστό των εμβολιασμένων επαγγελματιών υγείας και εάν είναι αρκετά χαμηλό, τότε αναλόγως θα ληφθούν και οι απαραίτητες αποφάσεις, αφού πρώτα αξιολογηθούν όλα τα δεδομένα.\nΗ θέση ΟΚΥπΥ, ΠΙΣ και νοσηλευτών\nΗ Offsite επικοινώνησε επίσης με εμπλεκόμενους φορείς οι οποίοι ρωτήθηκαν για τη θέση τους όσον αφορά τον υποχρεωτικό εμβολιασμό για τους επαγγελματίες υγείας.\nΜιλώντας στην Offsite ο εκπρόσωπος Τύπου του ΟΚΥπΥ Χαράλαμπος Χαριλάου, μας ανέφερε πως αρχικά πως αυτή τη στιγμή δεν υπάρχει νομικό πλαίσιο που να υποχρεώνει κάποιον να εμβολιαστεί. «Σε περίπτωση που θα υπάρξει το νομικό πλαίσιο, δηλαδή η απόφαση της πολιτείας για υποχρεωτικό εμβολιασμό όλων των υγειονομικών, τότε εμείς ως οργανισμός δημοσίου δικαίου θα ακολουθήσουμε».\nΠρόσθεσε πως «έχουμε υποχρέωση και καθήκον να συμμορφωθούμε με την νομοθεσία, εάν και εφόσον υπάρξει».\nΑρμόδια πηγή από τον ΠΙΣ τόνισε πως ο σύλλογος τάσσεται υπέρ των εμβολιασμών αλλά σε ό,τι αφορά τον υποχρεωτικό εμβολιασμό, υποστήριξε ότι πρόκειται για κυβερνητική και νομική πτυχή.\n«Είναι πρόωρο το εν λόγω ζήτημα για να τοποθετηθούμε, ωστόσο σε περίπτωση που υπάρξει απόφαση τότε θα συμβουλευτούμε τον νομικό μας σύμβουλο», μας λέχθηκε χαρακτηριστικά.\nΚαταληκτικά ο εκπρόσωπος Τύπου της ΠΑΣΥΝΟ Θεόδωρος Πετέλης ανέφερε πως η εμβολιαστική κάλυψη των νοσηλευτών έχει αυξηθεί και έφθασε το 75%.\n«Εάν και εφόσον υπάρξει απόφαση για υποχρεωτικό εμβολιασμό τότε θα πρέπει να το εξετάσουμε ως συμβούλιο».\nΕπανέλαβε δε πως ως ΠΑΣΥΝΟ τάσσονται υπέρ των εμβολιασμών ωστόσο πρόσθεσε πως τη δεδομένη στιγμή πρέπει να γίνει καλύτερη ενημέρωση του κόσμου αλλά και των επαγγελματιών υγείας ούτως ώστε να μην φτάσουμε στο σημείο παρθεί απόφαση για υποχρεωτικό εμβολιασμό.


Καθαρίστρια βούτηξε από την ταράτσα\n24-04-2014 | 10:12πμ\nΕργαζόταν στον Δήμο Περιστερίου και έβαλε τέλος στη ζωή της πηδώντας από το κτίριο της Περιφέρειας Δυτικής Αττικής\n«Επιστρέφω αμέσως» είπε με το χαμόγελο στα χείλη στους συναδέλφους της, όμως εκείνη είχε σκοπό να φύγει για το ταξίδι χωρίς επιστροφή… Η 35χρονη μόνιμη υπάλληλος στον τομέα καθαριότητας και πρασίνου του Δήμου Περιστερίου ανέβηκε στην ταράτσα του κτιρίου της Περιφέρειας Δυτικής Αττικής και έπεσε στο κενό βάζοντας τέλος στη ζωή της!\nΣυγκλονισμένοι οι συνάδελφοί της, με δάκρυα στα μάτια, κάλεσαν αμέσως το ασθενοφόρο, πλην όμως οι διασώστες του ΕΚΑΒ απλώς διαπίστωσαν τον θάνατό της.\nΤο τραγικό περιστατικό σημειώθηκε λίγο μετά τις 8.00 το πρωί, τη στιγμή που είχαν επιστρέψει από τη βραδινή βάρδια οι εργαζόμενοι στην καθαριότητα του δήμου. Η 35χρονη, χωρίς να δώσει έστω και το παραμικρό σημάδι, είπε στους υπολοίπους ότι επιστρέφει αμέσως και αποχώρησε από την αίθουσα συγκέντρωσης.\nΞαφνικά οι συνάδελφοί της άκουσαν έναν ανατριχιαστικό γδούπο στο πλακόστρωτο του προαυλίου στην πίσω πλευρά του κτιρίου και αμέσως βγήκαν στα παράθυρα προκειμένου να δουν τι συμβαίνει. Το θέαμα που αντίκρισαν ήταν ανατριχιαστικό… Το άψυχο κορμί της 35χρονης υπαλλήλου κειτόταν αιμόφυρτο στις πλάκες του προαυλίου.\nΟπως δήλωσαν εργαζόμενοι στον δήμο και ο δήμαρχος Περιστερίου Ανδρέας Παχατουρίδης, η 35χρονη δεν αντιμετώπιζε κάποιο εργασιακό πρόβλημα, καθώς ήταν μόνιμη υπάλληλος του δήμου και δεν κινδύνευε με απόλυση ή από τη «δαμόκλειο σπάθη» της κινητικότητας υπαλλήλων. Ηταν ένας ευχάριστος άνθρωπος και ποτέ δεν είχε δημιουργήσει προβλήματα στην υπηρεσία.\nΒέβαια, κανείς δεν μπορεί να γνωρίζει ποια προβλήματα μπορεί να αντιμετώπιζε η άτυχη γυναίκα στην προσωπική της ζωή, καθώς οι σχέσεις της με τους συναδέλφους της ήταν τυπικές και στο πλαίσιο της επαγγελματικής δραστηριότητας.\nΑμέσως μετά την αυτοκτονία, αστυνομικοί του τοπικού τμήματος που κλήθηκαν στο σημείο κάλεσαν συγγενείς της άτυχης γυναίκας για το δύσκολο έργο της αναγνώρισης, ενώ πήραν καταθέσεις προκειμένου -εάν αυτό είναι δυνατόν- να διαπιστωθούν τα κίνητρα της αυτοχειρίας.


Θανατική ποινή και βασανιστήρια ανθρώπων. - ppt κατέβασμα\nΘανατική ποινή και βασανιστήρια ανθρώπων.\nΠαρουσίαση με θέμα: "Θανατική ποινή και βασανιστήρια ανθρώπων."— Μεταγράφημα παρουσίασης:\n1 Θανατική ποινή και βασανιστήρια ανθρώπων.\nΔιεθνής Αμνηστία Θανατική ποινή και βασανιστήρια ανθρώπων. Θανατική Ποινή και Βασανιστήρια Ανθρώπων\n2 Η Διεθνής Αμνηστία είναι ένα παγκόσμιο κίνημα περισσότερων από 3. 000\nΗ Διεθνής Αμνηστία είναι ένα παγκόσμιο κίνημα περισσότερων από υποστηρικτών, μελών που αγωνίζονται για την προστασία των διεθνώς αναγνωρισμένων ανθρώπινων δικαιωμάτων. Η Διεθνής Αμνηστία αντιτίθεται στη θανατική ποινή και στα βασανιστήρια ανθρώπων.\n3 Η θανατική ποινή είναι η βαρύτερη καταδίκη που μπορεί να επιβληθεί στο δράστη μιας σοβαρής εγκληματικής πράξης.\n4 Τρόποι εκτελέσεων : Θανατηφόρα ένεση.\n5 Ηλεκτρική καρέκλα.\n6 Θάλαμος αερίων.\n7 Μερικοί λόγοι κατάργησης της θανατικής ποινής:\nΣε περίπτωση δικαστικής πλάνης δεν υπάρχουν περιθώρια επανόρθωσης του λάθους. Η κοινωνία δεν έχει από ηθική και ανθρωπιστική άποψη το δικαίωμα να αφαιρεί ζωές. Όταν αποδίδουμε την έξαρση της βίας και της εγκληματικότητας στην κατάργηση της θανατικής ποινής, σημαίνει ότι παραβλέπουμε τους ουσιαστικούς παράγοντες και αναζητάμε τη εύκολη λύση.\n8 Χώρες κατάργησης της θανατικής ποινής.\n96 χώρες κατήργησαν την θανατική ποινή. 9 την κατήργησαν για τα κοινά αδικήματα. 35 μπορεί να θεωρηθεί ότι την κατήργησαν τελείως, καθώς δεν έχουν προχωρήσει σε καμία εκτέλεση τα τελευταία 10 χρόνια.\n9 Βασανιστήρια Ανθρώπων\nΤα βασανιστήρια είναι η πολιτιστική και ηθική κατάπτωση του ανθρώπινου είδους. Δεν αποτελούν μόνο επειδή οι βασανιστές είναι ως άτομα σαδιστές, αλλά συνήθως αποτελούν μέρος του ελεγχόμενου από το κράτος μηχανισμού για την καταστολή μιας διαφωνίας.\n10 Πρόγραμμα 12 σημείων για την πρόληψη των βασανιστηρίων.\nΠρόγραμμα 12 σημείων για την πρόληψη των βασανιστηρίων. Επίσημη καταδίκη των βασανιστηρίων. Όρια στην κράτηση σε απομόνωση. Όχι μυστική κράτηση. Εγγυήσεις για την ανάκριση και την κράτηση. Ανεξάρτητη διερεύνηση αναφορών για τα βασανιστήρια. Ακυρότητα καταθέσεων που αποσπώνται με βασανιστήρια. Νομοθετική απαγόρευση των βασανιστηρίων.\n11 Δίωξη των καταγγελλομένων ως βασανιστών.\nΕκπαιδευτικές διαδικασίες. Αποζημίωση και αποκατάσταση. Διεθνείς αντιδράσεις. Επικύρωση διεθνών συμφωνιών.\n12 Βασανιστήρια ανηλίκων\nΠολλά παιδιά κακοποιούνται κάθε χρόνο. Μερικές χώρες στις οποίες παρατηρούνται συχνά τέτοια φαινόμενα είναι η Γερμανία και η Τουρκία. Τα βασανιστήρια που είναι αναγκασμένα να υποστούν τα παιδιά είναι: Σεξουαλική κακοποίηση. Ξυλοδαρμοί Απειλές και εκβιασμοί Και σε εξαιρετικές περιπτώσεις εφαρμόζεται ο χειρουργικός ευνουχισμός καταδικασμένων για σεξουαλικά εγκλήματα.\n13 Προτεινόμενες ταινίες:\nThe Hunger (2008) Σκηνοθέτης: Steve McQueen Σεναριογράφοι: Enda Walsh, Steve McQueen\n14 Σκηνοθέτης: Alan Parker Σεναριογράφος: Charles Randolph\nThe life of David Gale (2003) Σκηνοθέτης: Alan Parker Σεναριογράφος: Charles Randolph\n15 Η κατάργηση της θανατικής ποινής και των βασανιστηρίων είναι ένα θέμα που μας αφορά ΟΛΟΥΣ.\n16 Ονόματα μαθητών Δουλγερίδου Στυλιανή Καλαϊτζή Δέσποινα\nΚαλλίνη Αναστασία Τσαουσίδης Άγγελος Τσιακίρης Φώτης\nΚατέβασμα ppt "Θανατική ποινή και βασανιστήρια ανθρώπων."


Πρώτη καταχώρηση: Τετάρτη, 4 Απριλίου 2018, 12:07\nΗ περσινή χρονιά αποτέλεσε μια ακόμη χρονιά σταθμό, όσον αφορά τις οικονομικές επιδόσεις της Εταιρείας. Ενδεικτικά, η Εθνική Ασφαλιστική παρουσίασε εντυπωσιακή αύξηση της κερδοφορίας το 12μηνο του 2017 κατά 27,9%, με τα κέρδη προ φόρων να ανέρχονται σε €73,9 εκατ.\nΘεαματική πορεία κατέγραψε και το δίκτυο Bancassurance, όπου σημειώθηκε άνοδος στα εγγεγραμμένα ασφάλιστρα κατά 28,3%, γεγονός που μεταφράζεται σε €164,3 εκατ. έναντι των €128 εκατ. του 2016, κυρίως χάρη στο προϊόν "Εθνική Εφάπαξ".\n«Η διοίκηση, το προσωπικό και το δίκτυο της Εθνικής Ασφαλιστικής στάθηκαν όρθιοι και ενωμένοι απέναντι στις προκλήσεις μιας δύσκολης συγκυρίας.\nΉταν μια απαιτητική αποστολή - με βολές από πολλές κατευθύνσεις - η οποία θα μπορούσε εύκολα να αποσυντονίσει την Εταιρεία, πράγμα όμως που δεν συνέβη χάρη στην ωριμότητα που επέδειξαν τόσο οι εργαζόμενοι, όσο και τα δίκτυα.\nΤην αντιμετωπίσαμε με τόλμη και πίστη για το μέλλον και με βαθιά συναίσθηση της πλούσιας ιστορίας της παλαιότερης ασφαλιστικής εταιρείας της χώρας» δηλώνει ο Αναπληρωτής Διευθύνων Σύμβουλος της Εθνικής Ασφαλιστικής, κ. Σταύρος Κωνσταντάς.\nΜέσα από μια σειρά σημαντικών κοινωνικών δράσεων, στις δύσκολες αυτές μέρες που διανύει η χώρα, βρίσκεται διαρκώς δίπλα στον Έλληνα.\nΤην περσινή χρονιά, η Εθνική Ασφαλιστική πραγματοποίησε περισσότερες από 50 δράσεις στους τομείς της κοινωνίας και των ευπαθών ομάδων, της υγείας, του πολιτισμού και του αθλητισμού.